title: Muspelheim

text: Muspelheim (myös Muspel, ja "Múspell"), on skandinaavisessa mytologiassa etelässä sijaitseva ja tulijättiläisten asuttama hehkuvan kuuma maailma. Muspelheimia hallitsee Surtur-jättiläinen tulisen miekkansa kanssa. Aikojen alussa Muspelheimin kuumuus ja kylmästä Niflheimista tullut jää kohtasivat, ja jää suli vedeksi Ginnungagapissa. Tästä syntyivät ensimmäiset elolliset olennot. Muspelheimista lentäneet kipinät loivat planeetat, tähdet ja komeetat.


title: Muspelheim

text: Toisen tarun mukaan Muspelheimissä asuva Bergelmir-jättiläinen ja hänen vaimonsa ottivat tulisesta maasta kiinni lentäviä kipinöitä ja kiinnittivät ne taivaan tähdiksi.


title: Muspelheim

text: Ragnarökissä Surtur johtaa Muspelheimin jättiläiset taisteluun aasajumalia vastaan ja tuhoaa koko maailman tulella.


title: Niflheim

text: Niflheim tai Niflheimr ("Sumun koti") on skandinaavisessa mytologiassa jään, sumun, pimeyden ja kylmyyden valtakunta. Nimi voidaan johtaa muinaisenglannin pimeää tarkoittavasta sanasta "nifle", ja saksan sekä latinan pilveä tarkoittavasta sanasta "neble". Muoto Niflheimr esiintyy vain kahdessa lähteessä, Gylfaginningissa ja Hrafnagaldr Óðins -tekstissä.


title: Niflheim

text: Niflheimissä asuivat jääjättiläiset, ja sen kerrotaan sijainneen pohjoiseen Ginnungagapista, maailman alkulähteestä. Joissain lähteissä Niflheim ja kuoleman valtakunta Helheim kuvataan samaksi maailmaksi. Toisissa lähteissä Helheim on osa Niflheimistä. Mytologian mukaan maailma oli jakautunut yhdeksään maailmaan, joita yhdisti elämänpuu Yggdrasil. Niflheim on Yggdrasilin kolmannen juuren alla, lähellä Hvergelmir-lähdettä.


title: Niflheim

text: Gylfaginningin mukaan Niflheim oli toinen kahdesta alussa olleista valtakunnista, joista toinen oli Muspelheim, tulen valtakunta. Näiden kahden valtakunnan, kuuman ja kylmän, välissä alkoi luominen. Myöhemmin niiden väliin syntyi Helheim, paikka jonne muut kuin soturikuoleman kokeneet joutuivat.


title: Niflheim

text: Snorri Sturlusonin Gylfaginningissa kuningas Gylfi saa Odinilta opetusta kolmen miehen hahmossa. Gylfi oppii Jafnhárrilta, joka on yksi noista kolmesta miehestä, että Nilfheim oli ensimmäinen Muspelheimin jälkeen rakennetuista maailmoista:


title: Niflheim

text: Myöhemmin "Þriði"na (Thridi), Odin kertoo Gylfille, Niflheimin jään ja Múspelheimin liekkien kohtaamisen aloittaneen luomisen ja Ymirin syntymän:


title: Niflheim

text: Kertomuksessa maailmanpuu Yggdrasillista, Odin kertoo Jafnhárrina Gylfille Niflheimrin sijaitsevan kolmannen juuren alla, missä Ginnungagap kerran sijaitsi:


title: Niflheim

text: Gylfi sai lisäksi tietää että Lokin luotua Helin, asetti Odin Helin Niflheimiin:


title: Niflheim

text: Näin Helistä tuli sairauteen ja vanhuuteen kuolleiden valtakunnan emäntä. Viimeinen maininta Niflheimistä esiintyy kohdassa jossa jättiläinen on saanut valmiiksi Asgardin ja Thor tappaa hänet:


title: Niflheim

text: Hrafnagaldrin Óðinssa on opastavia mainintoja Niflheimistä joka sijaitsi kaukana pohjoisessa, missä aurinko (Alfrisin valaisija) jahtaa yötä kun se nousee:


title: Jotunheim

text: Jötunheim oli skandinaavisessa mytologiassa yksi yhdeksästä maailmasta, jääjättiläisten ja kivijättiläisten asuinpaikka. Se sijaitsee Midgårdissa, valtameren takana olevilla äärimmäisillä rannoilla. Jättiläiset kävivät usein sotaa jumalten kanssa, joiden maailman Asgårdin erotti Jotunheimista Iving-joki, joka ei koskaan jäädy. Mytologian mukaan maailmoja yhdisti elämänpuu Yggdrasil. Yksi Yggdrasilin kolmesta juuresta ulottuu Jotunheimiin ja imee ravintoa Mimirin (tunnetaan myös nimellä Mimer) kaivosta.


title: Jotunheim

text: Jotunheimia hallitsee jääjättiläisten pelätty kuningas Thrym. Jotunheimin suurinta kaupunkia ja linnoitusta Utgardia puolestaan pitää hallussaan Utgarda-Loki. Muita linnoituksia ovat Gastropnir, Menglad-naisjätin koti, ja Thrymheim, Thiazin vuorilinna.


title: Jotunheim

text: Suomalainen metalliyhtye Moonsorrow on levyttänyt 20-minuuttisen kappaleen nimeltä Jotunheim.


title: Le Mans Prototype

text: Le Mans Prototype eli LMP on ainoastaan kilpa-autoilutarkoitukseen suunniteltujen rata-autojen luokka. LMP-autoja käytetään Ranskan Le Mansin 24 tunnin ajoissa, Euroopan Le Mans Series -sarjassa sekä Pohjois-Amerikan American Le Mans Series -sarjan kisoissa. Autojen keskinäisen tunnistamisen helpottamiseksi ja järjestyksen tiedottamiseen autoihin on kiinnitetty LMP1:iin punaiset kilpailunumerot ja johtoauton lamput, LMP2:iin vastaavasti siniset. Kilpailuissa mukana olevilla GT-luokan autoilla on vihreät (GT1) tai keltaiset (GT2) väritunnisteet.


title: Le Mans Prototype

text: Protyyppiautoja pidetään maailman kalleimpina urheiluautoina pois lukien F1:t, ja niissä on hyödynnetty uusinta teknologiaa, kuten hybridit.


title: Le Mans Prototype

text: LMP-luokka tuli vuonna 1995 aikaisemman 1980-luvulta peräisin olevan C-ryhmän tilalle.


title: Le Mans Prototype

text: C tuli englannin kielen sanasta "consumption", kulutus, sillä C-ryhmän autojen polttoaineenkulutusta oli rajoitettu siten, että C-ryhmän autojen tuli 1 000 kilometrin kilpailuissa tehdä 5 välitankkausta ja 24 tunnin ajoissa 25 tankkausta. Toisin kuin LMP-luokassa, C-ryhmän autojen säännöt olivat väljemmät ja moottorin virittäminen oli vapaampaa. Muun muassa turboahdin oli sallittu.


title: Le Mans Prototype

text: C-ryhmän autot olivat erittäin nopeita, ja kehityksen jatkuessa kuljettajien turvallisuus vaarantui. Vuonna 1989 Mercedes Sauber C9 -auto saavutti Le Mansin radan Mulsanne -suoralla yli 400 kilometrin tuntinopeuden, ja järjestävä seura "Automobile Club de l’Ouest" joutui lisäämään pitkälle suoralle kaksi shikaania nopeuksien rajoittamiseksi. Viimeisen kerran C-ryhmän autoilla ajettiin Le Mansin 24 tunnin kilpailussa vuonna 1994.


title: Le Mans Prototype

text: Vuonna 2006 tehtiin moottoriurheilun historiaa kun Audi voitti Le Mansin 24 tunnin ajon 5,5-litraisella dieselmoottorisella Audi R10:lla.


title: Le Mans Prototype

text:
LMP-luokkia on nykyään kaksi:
Edellä mainittujen lisäksi euroopan Le Mans Series ajattaa spec-mallisia Formula Le Mans (FLM) -prototyyppejä ja ALMS Challenge (LMPC) -mallejaan.


title: Le Mans Prototype

text: Aikaisemmin LMP-luokka jaettiin LMP900-, LMP675- ja LMGTP (katetut autot) -luokkiin.


title: Le Mans

text: Le Mans on kaupunki Sarthejoen varrella Ranskassa. Se sijaitsee Pays de la Loiren hallintoalueella ja on Sarthen departementin pääkaupunki. Kaupungissa on 142 626 asukasta (vuonna 2010).


title: Le Mans

text: Paikalla oli antiikin aikana roomalainen kaupunki "Vinidium" Gallia Lugdunensisin provinssissa. 200-luvulla rakennettu amfiteatteri on yhä näkyvissä kaupungissa. 1000-luvulla Le Mans toimi Anjoun ja Normandian hallitsijoiden kamppailukenttänä.


title: Le Mans

text: Autourheilun harrastajat tuntevat kaupungin Le Mansin 24 tunnin ajosta, joka on 24 tuntia kestävä autokilpailu ja yksi maailman tärkeimmistä urheilutapahtumista. Kilpailussa on tavoitteena vuorokauden yhtämittaisessa ajossa ajaa pisin mahdollinen matka. Kilpailu ajetaan Circuit de la Sarthen radalla lähellä Le Mansin kaupunkia.


title: Le Mans

text: Kilpailusta on myös tehty dokumenttien lisäksi Lee H. Katzinin ohjaama fiktiivinen elokuva Le Mans. Elokuva valmistui vuonna 1971 ja sen pääosassa on Steve McQueen. Kisaa on käyty vuodesta 1923 saakka.


title: Tom Kristensen

text: Tom Kristensen (s. 7. heinäkuuta 1967 Hobro) on tanskalainen entinen kilpa-autoilija. Hän on yhdeksänkertainen Le Mansin 24 tunnin ajon voittaja vuosilta 1997, 2000-2005, 2008 ja 2013.


title: Tom Kristensen

text: Kristensen aloitti uransa Karting-sarjoissa vuonna 1984. Hän voitti useita eri Karting-luokkien mestaruuksia. 1989 Kristensen siirtyi Saksan Formula 3 -sarjaan ja vuonna 1991 hän onnistui voittamaan sarjan mestaruuden. Vuonna 1993 Kristensen voitti Japanin Formula 3 -sarjan mestaruuden. Vuodet 1994-1995 Kristensen ajoi Japanin Formula 3000 sijoittuen viimeisenä vuotena sarjan kolmanneksi. Samana vuonna hän ajoi Japanin Touring Car -sarjaa. Vuodet 1996-1997 Kristensen kilpaili Formula 3000 -sarjassa sijoittuen viimeisenä vuotena sarjan kuudenneksi. Vuonna 1998 Kristensen toimi Formula 1 -talli Tyrrellin testikuljettajana. Samana vuonna hän kilpaili Saksan Supertouring -sarjassa.


title: Tom Kristensen

text: Vuonna 2000 Kristensen kilpaili British Touring Car Championship -sarjassa. Hän voitti siellä kolme kilpailua sijoittuen sarjan seitsemänneksi. Vuodet 2001-2002 Kristensen kilpaili American Le Mans Series -sarjassa voittaen sarjan mestaruuden vuonna 2001 yhdessä Rinaldo Capellon kanssa.


title: Tom Kristensen

text: Vuodet 2004-2011 Kristensen on kilpaillut DTM-sarjassa Audilla. Parhaaksi sijoitukseksi jäi sarjan kolmas sija vuosilta 2005 ja 2006. Vuonna 2007 Kristensen joutui vakavan näköiseen onnettomuuteen DTM-kilpailussa Hockenheimissa. Hän pyörähti, minkä jälkeen toinen kuljettaja osui hänen autoonsa. Hän oli kolme kilpailua sivussa ja palasi myöhemmin takaisin ajohommiin.


title: Tom Kristensen

text: Vuodet 2012-2014 Kristensen kilpaili FIA World Endurance Championship -sarjassa. Vuonna 2013 Kristensen voitti Allan McNishin ja Loïc Duvalin kanssa koko sarjan mestaruuden.


title: Tom Kristensen

text: Kristensen on voittanut Le Mansin 24 tunnin ajon peräti yhdeksän kertaa. Voitoista kuusi on tullut peräkkäisinä vuosina 2000–2005. Ensimmäinen voitto tuli vuonna 1997 TWR-Porschella, 2000-2002 Audi R8:lla yhdessä Frank Bielan ja Emanuele Pirron kanssa, 2003 Bentleyllä Rinaldo Capellon ja Guy Smithin kanssa, ja kaksi seuraavaa jälleen Audilla 2004 Capellon ja Seiji Aran kanssa ja 2005 JJ Lehdon ja Marco Wernerin kanssa. Viimeisin voitto tuli Audilla 2008 Capellon ja Allan McNishin kanssa. Viiden vuoden tauon jälkeen vuonna 2013 Kristensen voitti jälleen Le Mansin kilpailun Audilla yhdessä Allan McNishin ja Loïc Duvalin kanssa. Menestyksensä ansiosta hän on saannut itselleen lempinimen "Mr Le Mans".


title: Tom Kristensen

text: Le Mans voittojen lisäksi Kristensen on voittanut myös Sebringin 12 tunnin ajon kuuteen otteeseen. Hän on osallistunut urallaan myös Span 24 tunnin ajoon.


title: Tom Kristensen

text: Vuonna 2002 Kristensen valittiin Tanskan vuoden urheilijaksi. Vuonna 2014 Kristensen ilmoitti lopettavansa kilpauransa vuoden päätteeksi.


title: Ilamatepec

text: Ilamatepec, myös Santa Ana, on korkein (2381 metriä) tulivuori El Salvadorissa. Ilamatepec purkautui rajusti 1. lokakuuta 2005, sylkien tuhkaa ja kiviä 1,5 kilometrin päähän. Ilamatepec sijaitsee 70 km länteen San Salvadorista. Tätä ennen Ilamatepec purkautui varmasti vuonna 1904 ja vahvistamattomien tietojen mukaan myös 1920.


title: Ilamatepec

text: Vuoden 2005 purkauksen seurauksena kaksi henkilöä menehtyi, purkauksen jälkeiset rankkasateet aiheuttivat mutavyöryjä, jotka surmasivat 31 henkilöä.


title: Bumba

text: Bumba on:


title: Bumba (Kongon demokraattinen tasavalta)

text:
Bumba on kaupunki Kongon demokraattisessa tasavallassa. Se sijaitsee maan pohjoisosassa ja Kongo-joella. Bumbasta kulkee rautatie Isiroon.
Vuonna 2004 kaupungissa oli vajaat 90 000 asukasta.


title: Luettelo Uuden-Seelannin saarista

text: Tämä on luettelo Uuden-Seelannin saarista.


title: Koirasusi

text: Koirasusi on suden ja koiran risteymä. Nimitystä käytetään sekä vahinko- että tarkoituksellisista risteymistä ja ensimmäisen sukupolven risteymien jälkeläisistä susien tai koirien kanssa. Yleensä koirasudet ovat kuitenkin vankeudessa risteytettyjä, ja risteytyminen luonnossa on harvinaista.


title: Koirasusi

text: Koirasudelle ei ole tarkkaa rotumääritelmää.


title: Koirasusi

text: Suomessa Maa- ja metsätalousministeriö, Kennelliitto ja jotkin eläintutkijat pitävät koirasusia vaarallisina ihmisympäristössä. Koirasusien ominaisuuksien periytyminen on vaikeasti ennustettavaa ja osa koirasusista voi käyttäytyä arvaamattomasti. Yhdysvalloissa on tapahtunut ihmisen kuolemaan johtaineita koirasuden hyökkäyksiä. Yhdysvalloissa vuosina Centers for Disease Control and Preventionin tutkimuksen mukaan 1979–1998 välisenä aikana Yhdysvalloissa kuoli 327 ihmistä koiran hyökkäyksen seurauksena. Koirasusi tai susihybridi tappoi 14 ihmistä 20 vuoden tutkimusjakson aikana. Pitbullit ja Rottwailerit olivat vastuussa 67% kuolemaan johtaneita hyökkäyksiä.


title: Koirasusi

text: Koirasudet ovat lailla kiellettyjä Ruotsissa ja monissa Yhdysvaltain osavaltioissa.


title: Koirasusi

text: Kesykoiran ja toisen koiraeläimen risteymä (käytännössä koirasusi) on valtioneuvoston vuonna 2015 antamalla asetuksella kielletty ”kansallisena vieraslajina” Suomessa aina neljänteen sukupolveen saakka. Tällaisen vieraslajin maahantuonti, kasvattaminen, myynti ja muu hallussapito sekä ympäristöön päästäminen on kielletty. Kielto ei koske olemassa olevia lemmikkejä niiden luonnolliseen kuolemaan saakka.Kielto ei myöskään koske esimerkiksi eläinpuistoissa tai -tarhoissa olevia eläimiä.


title: Koirasusi

text: Suomen Kennelliitto tunnustaa kaksi susi-koirahybridiä virallisiksi roduiksi, saarloos wolfhond sekä ceskoslovensky vlcak.


title: Koirasusi

text: Koirasusien susiperimän pitoisuus ilmoitetaan prosentteina, mutta prosenttimäärä ei vastaa luotettavasti yksilön ominaisuuksia. Samankin pentueen yksilöissä voi olla huomattavaa vaihtelua. Lisäksi monirotuisten koirasusien myyjät ilmoittavat joskus suurenneltuja prosentteja. Rekisteröimättömien koirasusien todellinen susiperimän määrä ja ominaisuudet vaihtelevatkin suuresti.


title: Koirasusi

text: Koirasudet voidaan jakaa kolmeen pääluokkaan niiden susiprosentin perusteella: matalaprosenttiset (0–40 %), keskiprosenttiset (40–75 %) ja korkeaprosenttiset (75 %–98 %). Korkeammalla susipitoisuudella kuin 98 % tarkoitetaan yleensä puhdasta sutta, jota väitetään koirasudeksi lakiongelmien välttämiseksi.


title: Koirasusi

text: Koirasudesta saatetaan myös ilmoittaa, kuinka kaukana se on puhtaasta sudesta. "F" tarkoittaa, että vähintään toinen yksilön vanhemmista on puhdas susi. "F" tarkoittaa, että kyseessä oleva yksilö on kahden sukupolven päässä puhtaasta sudesta, ja niin edelleen.


title: Koirasusi

text: Koirasusirodut saarloos wolfhond ja ceskoslovensky vlcak, harrastajien kielessä "hukat", ovat laumauskollisia, vieraita kohtaan hillittyjä. Laumasta erotettuna ja uudessa tilanteessa hukka tyypillisesti pyrkii pakenemaan kotiinsa. Rodut ovat nopeita, älykkäitä, aktiivisia, hyvin uteliaita, lujatahtoisia ja erittäin itsenäisiä. Ne aristavat lähinnä tuntemattomia ihmisiä. Koiralle tyypillistä palveluhalua niillä ei ole. Niiden puruvoima on vastaavankokoiseen koiraan verrattuna moninkertainen. Ceskoslovensky vlcak on tyypillisesti dominoivampi ja oppivaisempi, saarloos wolfhond rauhallisempi.


title: Koirasusi

text: Koiran ja suden risteymistä on jalostettu kolme koirarotua: Hollannissa saarloos wolfhond, Italiassa italiansusikoira ja Tšekkoslovakiassa ceskoslovensky vlcak. Kaikissa roduissa taustalla on saksanpaimenkoira ja susi. Tšekkoslovakiassa vlcakeja käytettiin myös poliisikoirana 1960-luvulla.


title: Koirasusi

text: Koirasusi on vaativa lemmikki, joka koiraan verrattuna edellyttää omistajaltaan enemmän aikaa, työtä ja kärsivällisyyttä. Rodusta riippumatta koirasusi leimautuu asuinpaikkaansa ja tarvitsee runsaasti tilaa ja aktivointia. Koirasutta ei myöskään voi väsyttää leikkimällä, koska suden tavoin se säästää voimiaan.


title: Luettelo Intian saarista

text: Tämä on luettelo Intian saarista.


title: Andamaanit

text: Andamaanit on Bengalinlahdella sijaitseva Intialle kuuluva saaristo, joka on osa suurempaa Andamaanien ja Nikobaarien saariryhmää. Andamaanien asukasluku on noin 314 100 (2001). Saarten suurin kaupunki on Port Blair.


title: Andamaanit

text:
Andamaanit koostuu 550 saaresta, joista 26 on asutettuja. Saarilla on maapinta-alaa yhteensä 6 408 neliökilometriä. Saariketjun pituus on 352 kilometriä.
Saarten alkuperäisasukkaat, joita ei ole paljon jäljellä, puhuvat andamaanilaisia kieliä. Ne jaetaan Isojen Andamaanien (Great Andamanese) ja Pienten Andamaanien kieliin.


title: Nikobaarit

text: Nikobaarit ovat Intialle kuuluva saariketju Intian valtamerellä. Ne ovat osa Andamaaneja ja Nikobaareja. Nikobaarit koostuvat 22 saaresta. Saarten maapinta-ala on yhteensä 1 841 neliökilometriä. Nikobaareilla on noin 42 026 asukasta (2001). Noin 65 % asukkaista on alkuperäisväestöä. Loput ovat muuttaneet pääasiassa muualta Intiasta sekä Sri Lankasta.


title: Nikobaarit

text: Saariryhmän nimi tullee Chola-dynastian aikaisesta nimestä saarille: Nakkavaram, joka tarkoittaa tamiliksi "alastonta miestä".


title: Nikobaarit

text: Nikobaarit sijaitsevat Andamaanien saariston eteläpuolella ja alle 200 kilometriä luoteeseen Sumatran saaresta. Intian eteläisin kohta, Indira Point, sijaitsee Great Nicobar -saarella. Samalla saarella on saariryhmän korkein kohta Mount Thullier (642 metriä).


title: Nikobaarit

text: Nikobaarien saaret jakautuvat kolmeen ryhmään:Saarten uskotaan olleen asutettuja tuhansia vuosia. Alkuperäisväestö puhuu kuutta muihin mon-khmer-kieliin kuuluvaa nikobaarikieltä. Great Nicobarin eteläkärjessä asuva pieni alkuperäisheimo shompenit ovat ainakin kahden tutkimuksen mukaan itsenäisiä Kaakkois-Aasian mesoliittisen kauden metsästäjä-keräilijöiden jälkeläisiä. Shompenit puhuvat ainakin kahta luultavasti isolaattikieltä, jotka ilmeisesti eivät ole sukua nikobaarikielille eivät ehkä edes toisilleen.


title: Nikobaarit

text: Kolonialismin historia Nikobaareilla alkoi 1756. Silloin Tanskan Itä-Intian kauppakomppania hallitsi silloin Frederiksøerne-nimellä tunnettuja saaria mantereelta Tranquebarista (nykyisin Tharangambadi) ja perusti tukikohdan Great Nicobarille. Vuonna 1760 tukikohta siirrettiin Kamortan saarelle. Tanskan kuninkaan aloitteesta herrnhutilaiset lähetyssaarnaajat yrittivät perustaa tukikohdan Nancowryyn vuonna 1766, mutta saarten asuttaminen keskeytyi useaan otteeseen malariaepidemioiden takia. Vuosina 1778–1783 Itävalta yritti perustaa siirtokunnan saarille erehdyttyään luulemaan, että Tanska oli unohtanut saaria koskevat vaatimuksensa. Tanskalaiset hylkäsivät viimeiset siirtokuntansa saarilla vuonna 1848. Tanskan hallinta saarilla päättyi virallisesti 16. lokakuuta 1868, kun maa myi oikeutensa Britannialle. Vuonna 1869 saarista tuli osa Brittiläistä Intiaa.


title: Nikobaarit

text: Toisen maailmansodassa vuosina 1942–1945 saaret olivat japanilaisten miehittämiä.


title: Harald Kaunotukka

text: Harald Kaunotukka (, , , 850–933) oli Norjan perustaja ja ensimmäinen kuningas. Hän oli Norjan kuninkaana vuosina 872–931.


title: Harald Kaunotukka

text: Harald oli Norjan kaakkoisosan hallitsijan Halvdan Mustan poika, ja seurasi isäänsä jo kymmenvuotiaana. Harald Kaunotukka valloitti 866 useita pikkukuningaskuntia, ja vuonna 872 hän julistautui koko Norjan kuninkaaksi. Tosiasiassa Harald hallitsi lähinnä Norjan rannikkoalueita, muualla todellista valtaa käyttivät paikalliset päälliköt. Haraldin kova hallinto ja ankara verotus ajoivat useita mahtimiehiä maasta, muun muassa Islantiin, Skotlantiin ja Irlantiin. Näin Harald osaltaan oli myötävaikuttamassa viikinkiretkien kasvuun. Harald Kaunotukka valloitti myös Orkneysaaret ja Shetlannin.


title: Harald Kaunotukka

text: Haraldin valtakauden loppuaikoja varjostivat hänen lukuisten poikiensa keskinäiset taistelut vallasta. Vanheneva Harald luovutti ylimmän vallan suosikilleen Eerik Verikirveelle, joka hallitsi kuninkaana isänsä rinnalla.


title: Harald Kaunotukka

text: Harald Kaunotukka esiintyy päähenkilönä televisiosarjassa "Viikingit". Häntä esittää näyttelijä Peter Franzén.


title: Antipodisaaret

text: Antipodisaaret () ovat Uudelle-Seelannille kuuluva asumaton saariryhmä Uuden-Seelannin pääsaarten eteläpuolella. Ne sijaitsevat 650 kilometriä Stewartinsaaresta kaakkoon. Saariryhmän pääsaari on pinta-alaltaan 60 neliökilometriä. Lisäksi Antipodisaariin kuuluu kahden neliökilometrin Bollons Island, joka sijaitsee pääsaaresta pohjoiseen, sekä useita pienempiä luotoja.


title: Antipodisaaret

text: Nimensä Antipodisaaret ovat saaneet siitä, että ne sijaitsevat vastakkaisella puolella maapalloa kuin Greenwich. Basalttinen pääsaari kohoaa merestä jyrkästi yli 400 metrin korkeuteen. Antipodisaaret löysi englantilainen Henry Waterhouse vuonna 1800.


title: Togo (täsmennyssivu)

text: Togo tarkoittaa seuraavia:


title: Ewen kieli

text: Ewe (éwé) on Ghanassa ja Togossa puhuttava nigeriläis-kongolainen kieli. Sitä puhuu äidinkielenään yli kolme miljoonaa ihmistä. Ewe on tonaalinen kieli. Kielen tutkijoihin kuuluu muun muassa saksalainen Diedrich Hermann Westermann, joka julkaisi useita ewen kielen sanakirjoja ja kielioppeja. Eweä kirjoitetaan latinalaisilla aakkosilla. Kielen murteita ovat anglo, awuna, hudu ja kotafoa.


title: Eerik Verikirves

text: Eerik Verikirves (Erik I Haraldsson, 895–954) oli Norjan kuningas noin 930–935 ja Northumbrian kuningas 948 sekä 952–954.


title: Eerik Verikirves

text: Eerik asui pitkään maanpaossa Skotlannissa. Sieltä palattuaan hän murhasi kaksi veljeään raivaten näin tiensä koko Norjan kuninkaaksi. Hän lienee saanut liikanimensä "Verikirves" juuri näistä surmista. Eerik hallitsi Norjaa iäkkään isänsä Harald Kaunotukan kanssahallitsijana. Valta oli kuitenkin käytännössä yksin Eerikin käsissä Haraldin viimeisinä vuosina.


title: Eerik Verikirves

text: Eerik hallitsi julman yksinvaltiaan tavoin, mikä nostatti ylimystön vastustamaan häntä. Eerikin nuorempi veli Haakon palasi Englannista saatuaan tiedon isänsä kuolemasta ja saavutti pian ylimystön luottamuksen. Haakon valittiin uudeksi kuninkaaksi. Eerik yritti pitää kruunun itsellään, mutta joutui vetäytymään Orkneysaarille. Eerik oli lyhyen aikaa Northumbrian hallitsijana vuonna 948, mutta hänet karkotettiin. Hän teki paluun vuonna 952, mutta karkotettiin uudelleen vuonna 954, kun Englannin kuningas Edred valloitti Northumbrian. Eerik surmattiin Stainmoressa samana vuonna.


title: De Mysteriis Dom Sathanas

text: De Mysteriis Dom Sathanas on norjalaisen black metal -yhtye Mayhemin ensimmäinen täyspitkä albumi. Albumi julkaistiin vuonna 1994, ja se on yksi yhtyeen arvostetuimmista albumeista.


title: De Mysteriis Dom Sathanas

text: "De Mysteriis Dom Sathanas" on yksi tunnetuimpia black metal -albumeita. Musiikkinsa lisäksi se on kuuluisa siitä, että se jäi usein black metal -piirien johtohahmona pidetyn kitaristi Øystein "Euronymous" Aarsethin viimeiseksi äänitykseksi yhtyeessä, ennen kuin yhtyeen basisti Varg "Count Grisnackh" Vikernes murhasi hänet. Sen lisäksi se on viimeinen Mayhemin julkaisu, jolla kuullaan yhtyeen edesmenneen laulajan, Per "Dead" Ohlinin, ennen itsemurhaansa sanoittamaa materiaalia.


title: De Mysteriis Dom Sathanas

text: Musiikillisesti "De Mysteriis Dom Sathanas" on tyylilajinsa alkuajoille tyypillistä raivokasta ja nopeaa black metalia. Myöhemmistä black metal -albumeista poiketen mukana on Euronymouksen soittamia kitarasooloja. Merkittävää albumilla on myös Jan Axel Blombergin eli "Hellhammerin" muita sen ajan black metal -rumpaleita taitavampi rumputyöskentely, Attila Csiharin omaperäiset lauluosuudet sekä Vikernesin bassokuviot, jotka black metalille poikkeuksellisesti kuuluvat paikoitellen hyvin selkeästi.


title: De Mysteriis Dom Sathanas

text: "De Mysteriis Dom Sathanasilla" esiintyvästä kokoonpanosta pitkäaikaisimmat jäsenet olivat kitaristi Øystein "Euronymous" Aarseth ja Jan "Hellhammer" Blomberg, joista ensimmäinen oli perustajajäsen ja toinen ollut Mayhemissä jo useita vuosia. Muut jäsenet olivat joko sessiojäseniä tai hyvin lyhytaikaisia vierailijoita yhtyeessä.


title: De Mysteriis Dom Sathanas

text: Albumin sanoittaja Per "Dead" Ohlin oli Mayhemin toinen vakituinen laulaja. Hän liittyi yhtyeeseen vuonna 1988 ja ehti toimia siinä kolme vuotta ennen itsemurhaansa vuonna 1991. Mayhem suunnitteli jo siinä vaiheessa pitkäsoiton julkaisemista, ja kaikki "De Mysteeriis Dom Sathanasin" kappaleet olivatkin hänen sanoittamiaan. Deadin itsemurhan seurauksena myös basisti Necrobutcher jätti yhtyeen. Uudeksi laulajaksi tuli unkarilaisen Tormentor-yhtyeen laulaja Attila Csihar ja basistiksi Varg Vikernes, joka käytti taiteilijanimeä Count Grishnackh. Lisäksi kakkoskitaraan tuli Euronymouksen lisäksi Snorre "Blackthorn" Ruch, joka esiintyi myös Thorns-yhtyeessä. Ruch korjaili ja kirjoitti Deadin sanoituksia osittain uusiksi. Lehdistölle antamassaan haastattelussa kahdeksan kirkon poltosta vastuun ottanut Vikernes myös suunnitteli Euronymouksen kanssa Nidarosin tuomiokirkon räjäyttämistä samaan aikaan kuin albumi julkaistaisiin, mistä syystä kirkon siluetti valikoitui myös albumin kansikuvaksi.


title: De Mysteriis Dom Sathanas

text: Rikollisuudet eivät kuitenkaan jääneet vain suunnittelun tasolle: Euronymousin ja Vikernesin välit huononivat jo ennen "De Mysteriis Dom Sathanasin" julkaisua. Necrobutcher arveli myöhemmin, että jatkuvasti vihamiehilleen tappouhkauksia lähettänyt Euronymous olisi uhkaillut myös Varg Vikernesiä. Vikernes itse väittää samaa: hänen mukaansa Euronymouksen aikomuksena oli sitoa hänet puuhun, kiduttaa hänet kuoliaaksi ja videoida koko tapahtuma. Joka tapauksessa Vikernes päätti toimia ensin ja murhasi Euronymouksen 10. elokuuta 1993. Blackthorn tuomittiin murhan avunannosta.


title: De Mysteriis Dom Sathanas

text: Euronymouksen murha tapahtui juuri ennen albumin suunniteltua julkaisua, joten Euronymouksen vanhemmat pyysivät Hellhammeria poistamaan Vikernesin soittamat bassoraidat albumilta. Hellhammer lupautui tekemään näin ja kertoi soittavansa bassot itse uudestaan. Hellhammerin bassonsoittotaidot eivät kuitenkaan riittäneet, joten albumille jäivät Vikernesin bassoraidat, joskin äänenvoimakkuudeltaan madallettuina. On myös huhuttu, että yhtyeessä lyhyen aikaa vuonna 1992 bassoa soittanut Stian "Occultus" Johansen olisi soittanut bassoraidat, mutta todellisuudessa hän ei levyttänyt Mayhemissä ollessaan mitään.


title: De Mysteriis Dom Sathanas

text: Toisin kuin Mayhemin vuonna 1987 julkaistu EP "Deathcrush", "De Mysteriis Dom Sathanas" on tyylillisesti monimutkaisempi: kappaleet ovat pidempiä ja albumilla on myös kitarasooloja. Kuitenkin yhtyeen laulaja Dead oli vuonna 1989 antamassaan haastattelussa sitä mieltä, että näistä muutoksista huolimatta yhtyeen uusi tuotanto säilytti saman death metal -tyyppisen sävyn kuin vanhempikin tuotanto (death metalin merkityksen ollessa tässä vaiheessa vielä erilainen ja epämääräisempi kuin nykyään). Tuolloin Dead uskoi albumille päätyvän kymmenen kappaletta, joiden joukossa olisivat jo valmiit "Carnage", "Buried by Time and Dust", "Funeral Fog" ja nimikappale "De Mysteriis Dom Sathanas". Työnimiä tuleville kappaleille olivat "The Dark of the Freezing Moon" (joka myöhemmin lyhentyi muotoon "Freezing Moon") ja "When the Vultures Left". Lisäksi valmiina oli vielä nimeämätön kappale.


title: De Mysteriis Dom Sathanas

text: Tyylillisesti "De Mysteriis Dom Sathanasin" musiikki on melko teknistä, ja toisin kuin monien muiden black metal -albumien, sen tuotanto on melko tasokasta. Vaikka kappaleet perustuvatkin suurelta osin kitarariffeihin, Euronymous suosi tarkoituksella melodioita ja tunnelmia tavanomaisen kitara- ja rumpupainotteisen paahtamisen sijaan. Euronymouksen mukaan yhtye oli nähnyt todella paljon vaivaa albumin tekemiseen, käyttänyt siihen paljon aikaa ja jättänyt suurimman osan riffeistä käyttämättä, koska halusi tehdä albumista parhaan mahdollisen.


title: De Mysteriis Dom Sathanas

text: Albumin tempo on pääosin nopeahko, vaikkakin kappaleet ovat rakenteltaan melko monimutkaisia ja sisältävät myös hitaampia tempoja ja tempovaihdoksia. Musiikki sisältää paljon hienovaraisia nyansseja ja on varsin monipuolista, teknistä ja omalaatuista. Albumilla laulajana on unkarilainen Attila Csihar, jonka laulutyöskentely on black metalille tyypillisestä rääkymisestä poiketen astetta puhtaampaa, joskin kuitenkin hyvin tunkkaisen kuuloista. Se vaihtelee melodisesta, oopperamaisesta laulusta hirviömäiseen murinaan.


title: De Mysteriis Dom Sathanas

text: Euronymouksen mukaan albumia inspiroivat onnellisuuden, hyvyyden ja elämän inhoamisen sekä ihmisvihan kaltaiset teemat. Hänen mukaansa yhtye yritti albumilla sisällyttää sekä musiikkiin että sanoituksiin pohjoisten maiden, kuten yhtyeen kotimaan Norjan, luonnon kylmyyden ja pimeyden. Sanoituksia kirjoittanutta Deadia inspiroivat myös hänen unensa ja unelmansa, jotka liittyivät usein Transilvaniaan, muinaisiin legendoihin ja pimeisiin kirkkojen pihamaihin sekä muihin samankaltaisiin asioihin. Dead oli psyykkisesti sairas, ja hänen lapsena kokemansa lähes kuolemaan johtanut vaikea sairaus sai hänet uskomaan olleensa oikeasti kuollut, toisesta maailmasta tullut olento. Hellhammerin mukaan Dead puhui usein karpaateilla sijaitsevista linnoista ja siitä kuinka elämä oli vain unta. Tämä heijastui myös "De Mysteriis Dom Sathanasin" sanoituksiin, joista monet käsittelivät esimerkiksi vampirismia.


title: De Mysteriis Dom Sathanas

text: Deadin itsensä mukaan hänen sanoittamansa kappaleet kuvasivat hänen tunnetilojaan niiden kirjoittamisen hetkellä. Kappaleet "Buried by Time and Dust" ja "Freezing Moon" kuvaavat ensimmäisessä persoonassa jo kuolleen, ihmisiä ravinnokseen käyttävän olennon painajaisia ja näkyjä. "Life Eternal" taas on kuolevan, sielunsa toiseen maailman vapautumisesta kuoleman kautta unelmoivan henkilön tilitys. Deadin omalaatuiset mielenkiinnon kohteet näkyvät kappaleessa "Funeral Fog", jonka teemana ovat transilvanialaiset haudat. Black metalille tyypillistä teemaa eli saatananpalvontaa käsittelee vain nimikappale: osittain latinaksi kirjoitettu kappale kuvaa rituaalia, jossa mustakaapuiset kultistit suorittavat saatananpalvontariittiä. Seremonia huipentuu vuohen uhraamiseen.


title: De Mysteriis Dom Sathanas

text: Albumin latinankielinen nimi "De Mysteriis Dom. Sathanas" käännetään usein "Herra Saatanan salaisiksi riiteiksi". Tämä ei kuitenkaan ole nimen oikea merkitys, vaikka Euronymous niin halusikin kirjoittaa, sillä hänen latinan taitonsa oli pahasti puutteellinen. Vaikka albumiin yleensä viitataan nimellä "De Mysteriis Dom Sathanas", sen kanteen on kirjoitettu "Domin" perään pieni piste, joka merkitsee sen olevan lyhennys sanasta "dominus", genetiivissä "domini", . Näin saatava nimi "De Mysteriis Domini Sathanas" tarkoittaa suomeksi "Herra Saatanan salaisista riiteistä". Tämäkään muoto ei ole täysin oikeellinen, vaan sen kuuluisi olla "De mysteriis Domini Satanae".


title: De Mysteriis Dom Sathanas

text: Myös "De Mysteriis Dom Sathanas" -kappale on osin kirjoitettu latinaksi. Kappaleessa käytetty latina on erittäin vanhahtavaa – ja kuten nimikin, osin virheellistä.


title: De Mysteriis Dom Sathanas

text: Albumin kannessa on kuva Nidarosin tuomiokirkosta Trondheimissa, Norjassa. Yhtye valitsi kuvan kanteen, koska kirkko oli heidän mielestään Norjan kauneimpia ja yhtyeen basisti Varg Vikernes oli suunnitellut räjäyttävänsä sen. Painoksesta riippuen albumin kansi on sininen tai violetti, joissain painoksissa on sanoitukset ja joissain ei. Lisäksi albumin takakanteen on painettu teksti "A tribute to Euronymous: 15.04.1968 - 10.08.1993" yhtyeen murhatun kitaristin kunniaksi sekä Euronymouksen ja Hellhammerin promokuvat.


title: De Mysteriis Dom Sathanas

text: Albumin alkuperäinen painos oli hyvin koruton. Siinä ei ollut sanoituksia eikä viivakoodia, vain sininen kansikuva ja julkaisukoodi DURECO [01] ANTIMOSH 06. Lisäksi sisäkannessa oli Euronymouksen ja Hellhammerin promokuvat. Alun perin "De Mysteriis Dom Sathanas" ilmestyi Deathlike Silence Productionsin julkaisemana CD:nä sekä rajoitettuna 1 000 vinyylilevyn painoksena. Koska Deathlike Silence Productions oli käytännössä lopettanut toimintansa Euronymouksen kuoleman myötä, albumin levityksestä huolehti Voices of Wonder.


title: De Mysteriis Dom Sathanas

text: Jälkeenpäin albumista on otettu useita uusintajulkaisuja, osa Deathlike Silence -nimellä. Helpoimmin saatavilla oleva on Century Median CD, jossa on sininen kansi, eikä sanoituksia. Albumista on myös useita vinyyliuusintajulkaisuja, osa kuva-LP:nä, osa tavanomaisena vinyylilevynä. Osa uusintapainoksista on bootlegejä.


title: De Mysteriis Dom Sathanas

text: Jälkikäteen albumin kappaleista on julkaistu myös uusia versioita: "From the Darkest Past" -bootleg sisältää albumin kappaleet alkuperäisellä miksauksella ilman laulua. Attila Csihar taas julkaisi oman levy-yhtiönsä Saturnus Recordsin kautta ja ranskalaisen levy-yhtiö Season of Mistin levittämänä vuonna 2009 "Life Eternal" -EP:n, joka sisältää viisi "De Mysteriis Dom Sathanasin" kappaletta raakamiksausversioina. Raakamiksausversioissa Vikernesin soittamat bassot kuuluvat voimakkaampina kuin lopullisessa versiossa.


title: De Mysteriis Dom Sathanas

text: "De Mysteriis Dom Sathanas" on yksi maineikkaimmista black metal -albumeista, vaikkakaan se ei ehkä ole niistä kaikkein suosituin tai suuren yleisön keskuudessa kuunnelluin. Albumin ilmestymisen aikoihin Mayhem oli saanut Norjassa runsasta huomiota yhtyeeseen liittyneiden rikosten vuoksi, mutta itse albumi jäi vähälle huomiolle. Edelleenkin monille Mayhemin tunnetuinta puolta edustavat ulkomusiikilliset seikat. Musiikkiin perehtyneiden keskuudessa "De Mysteriis Dom Sathanasia" kuitenkin pidetään yleisesti Mayhemin parhaana albumina ja norjalaisen black metalin parhaimmistona.


title: De Mysteriis Dom Sathanas

text: Monet arvostelijat kehuvat albumin teknisyyttä ja keskimääräistä black metalia parempaa tuotantoa. Allmusicin arvostelija Steve Huey kirjoittaa: "Musiikki on nopeaa ja raivokasta, ja vatsaa kääntävästä laulusta on mahdoton saada selvää, mutta Mayhem välttää [...] itseään toistavaksi muuttumisen, toisin kuin monet muut black metal -yhtyeet." Korroosion Aki Nuopponen kehuu albumia omaperäiseksi ja tekniseksi: "Erilaisia nyansseja löytää jatkuvasti jopa satojen kuuntelujen jälkeen, jolloin tarttumapintaa saattaa löytää albumin kokonaisuudesta tai sitten yksittäisistä riffeistä, basso-elementeistä, tunnelmasta ja tietenkin myös rakenteellisista ratkaisuista, joista on erikseen mainittava juuri kappaleiden monipuolisuus, mikä tekee albumista erittäin mielenkiintoisen." Eniten Nuopponen kehuu kuitenkin albumin tunnelmaa. Soundin arvostelija Antti Mattila kuvaili Mayhemin myöhemmän "Chimera"-albumin arvostelussa "De Mysteriis Dom Sathanasin" tunnelmaa "utuiseksi pahuudeksi". The Observerin laaja Mayhemiä käsitellyt artikkeli kutsui albumia "selkäpiitä karmivaksi mestariteokseksi". Toisaalta esimerkiksi Sputnikmusicin arvostelussa albumia moititaan siitä, että se toistaa itseään ja että siitä puuttuu syvyyttä ja innovatiivisuutta.


title: De Mysteriis Dom Sathanas

text: Suurin mielipiteenjakaja on kuitenkin laulaja Attila Csihar, jonka laulusuoritukset eivät ole kaikkein tyypillisintä black metal -rääkynää, vaan vaihtelevat korkean melodisen laulun ja epäinhimillisen murinan välillä. Jotkut pitävät niitä kieroudessaan Mayhemin musiikkiin sopivina, jotkut taas lähinnä ärsyttävinä. Arvostelija Tony Kuhalampi kuvailee laulua "aivan saatanan ankean kuuloiseksi puhinaksi". The Metal Observerin arvosteluissa Attilan laulua kehutaan; häntä kuvataan yhtyeen ensimmäistä laulajaa Maniacia paremmaksi, vaikkakin toista laulajaa Deadia heikkotasoisemmaksi. Metallimusiikkisivusto Encyclopaedia Metallumissa albumista on 20 arvostelua (pistekeskiarvolla 86/100), ja lähes kaikki arvostelijat kommentoivat laulua melko yksityiskohtaisesti: mielipiteet vaihtelevat erinomaiseksi ylistämisestä murskakritiikkiin.


title: Ace Ventura – luonto kutsuu

text: Ace Ventura – luonto kutsuu () on Steve Oedekerkin ohjaama komediaelokuva, joka sai ensi-iltansa vuonna 1995. Elokuva kertoo yksityisetsivä Ace Venturasta (Jim Carrey), joka on erikoistunut kadonneiden eläinten etsimiseen. Elokuva on menestyksekäs jatko-osa vuoden 1994 elokuvalle "Ace Ventura – lemmikkidekkari".


title: Ace Ventura – luonto kutsuu

text: Epäonnistuneen pesukarhun pelastusyrityksen jälkeen Ace Ventura joutuu hermoromahduksen partaalle ja vetäytyy tiibetiläiseen munkkiluostariin. Afrikkalainen lähetyssaarnaaja Fulton Greenwall kuitenkin pyytää häntä etsimään pyhää eläintä, joka on kahden afrikkalaisheimon (rauhaarakastavan Wachati-heimon ja sotaisan Wachutu-heimon) välisten naimakauppojen kiistakappaleena. Yhdessä uskollisen kapusiiniapinansa Spiken kanssa Ace matkaa Afrikkaan aloittaakseen etsiväntyönsä. Tehtävässä on vain yksi vika: pyhä eläin osoittautuu harvinaiseksi valkoiseksi lepakoksi, ja valitettavasti Ace kärsii pahasta chiroptofobiasta eli lepakonpelosta.


title: Geffen Records

text: Geffen Records on David Geffenin vuonna 1975 perustama levy-yhtiö. Geffen oli alun perin osa Warner Brothers Recordsia, kunnes MCA osti sen vuonna 1990. Nykyään se on osa Universal Music Groupia.


title: Geffen Records

text: Artisteja, joiden albumeita Geffen Records on julkaissut:


title: Vääpeli Körmy ja marsalkan sauva

text: Vääpeli Körmy ja marsalkan sauva on Ere Kokkosen kirjoittama ja ohjaama vuonna 1990 valmistunut sotilasfarssi. Se kertoo kunniakkaasta, pääesikunnan unohtamasta sissikomppaniasta sekä sen "äidistä", vääpeli Körmystä.


title: Vääpeli Körmy ja marsalkan sauva

text: Elokuva on esitetty Yle TV2 -kanavalla kuusiosainena minisarjana vuosina 1993, 1996, 2001 ja 2011 sekä kokonaisena elokuvana vuonna 2009. Vuodenvaihteessa 2015–2016 sarja esitettiin Yle TV1:llä. Elokuva on julkaistu VHS:nä ja DVD:nä.


title: Vääpeli Körmy ja marsalkan sauva

text: Ere Kokkosen kertoman mukaan elokuvan käsikirjoituksessa käytettiin joitakin Uuno Turhapuro armeijan leivissä -elokuvaan alun perin suunniteltuja ideoita, jotka eivät päätyneet Uunon lopulliseen käsikirjoitukseen.


title: Vääpeli Körmy ja marsalkan sauva

text: Räyhänrannan varuskunta Päijät-Hämeessä on unohtunut pääesikunnan ylennysruletissa pahemman kerran. Varuskunnan toimintaa pyörittää käytännössä enää sissikomppania, joka saa koulutettavakseen valtakunnan hankalimmat alokkaat.


title: Vääpeli Körmy ja marsalkan sauva

text: Korpisoturien kunniaa ylläpitävän vääpelin tiukka kuri ei ole kaikkien alokkaiden mieleen, ja helpottaakseen palvelusurakkaansa joukon neropatti ja bisnesmies Friman keksii yhden jos toisenkin vempeleen, mukaan lukien styroksisen kranaatinheittimen sekä sähkömoottorilla avustetun armeijan polkupyörän.


title: Vääpeli Körmy ja marsalkan sauva

text:
Tarinan taustalla pyörivät marsalkan sauvan voittamiseen tähtäävän sotilaskilpailun lisäksi myös everstinrouvan perintökalut, tinatuopit, jotka alokas Hakkarainen sai vastuulleen toimitettavaksi kaupunkiin puhdistettavaksi alokas Sulosen lähtiessä mukaan kartaksi. Kultasepänliikkeen konkurssin myötä tuopit kuitenkin huutokaupattiin, ja palveluksensa ohella Hakkaraisen on yritettävä hankkia tuopit takaisin. Naiset ja lomakiellot mutkistavat tuoppien takaisin saantia.
"Video-oppaassa" vuodelta 1994 Esko Rautakorpi sanoo elokuvaa huonosti käsikirjoitetuksi ja kömpelösti toteutetuksi ja antaa sille tähtien sijasta pommin, mikä vastaa sanallista arviota ”täysin epäonnistunut tekele”.


title: Tonaalisuus

text: Tonaalisuus on musiikissa käytetty järjestelmä, joka määrittelee eri sävelkorkeuksien hierarkkiset suhteet johonkin keskeiseen säveleen eli toonikaan nähden. Tonaalisuuden vastakohta on atonaalisuus, jossa tonaalisista keskuksista on luovuttu.


title: Tonaalisuus

text: Yleensä tonaalisuudella viitataan länsimaisessa musiikissa yleisimpiin duuri- ja molliasteikkoihin, joissa sävelet ovat tarkasti määritellyissä suhteissa toonikaan. Laajemmin tonaalisuudella voidaan tarkoittaa diatoniseen asteikkoon perustuvaa musiikkia yleensä.


title: Tonaalisuus

text: Tonaalisuus on kuitenkin käsitteenä hyvin monitulkintainen. Kolmisointurakenteet eivät välttämättä luo tunnetta tonaalisesta keskuksesta ja toisaalta kolmisointuihin pohjaamattomat harmoniset funktiot voivat toimia kiintopisteenä – jopa dodekafoninen musiikki voi sisältää keskussäveliä.


title: Tonaalisuus

text: Eräs tapa määritellä tonaalisuus on puhua sävelten vakaudesta suhteessa toonikaan.


title: Tonaalisuus

text: Koetinsäveltesteillä on tutkittu sävelten vakautta: käyttämällä tonaalisen kontekstin määrittävää sävelkuviota, esimerkiksi epätäydellistä diatonista asteikkoa tai harmonista kadenssia, minkä jälkeen koehenkilöille esitetään jokin kromaattisen asteikon sävel, jonka vakautta heidän on arvosteltava, voidaan luoda vakaushierarkia, jossa suhteessa toonikaan eri sävelet saavat erilaisia arvosteluita. Kaikkein vakaimpia ovat toonikakolmisoinnun sävelet. Sitten diatoniset sävelet ja vähiten vakaita diatonisen asteikon ulkopuoliset sävelet.


title: Tonaalisuus

text: Tonaalisten tehojen havaitsemissa tapahtuu eriytymistä. Nuorimmat kuuntelijat eivät erota kuin diatoniset sävelet ei-diatonisista. Seuraavaksi toonikakolmisointuun kuuluvat sävelet, mihin liittyy vielä pidemmälle menevää eriytymistä: esitettäessä kaksi säveltä osaavat pidemmällä enkulturaatiossa olevat sanomaan kumpi niistä ei kuulu toonikakolmisointuun. Seitsemänvuotiaat pystyvät tunnistamaan mikäli sävel poikkeaa sävellajista ja melodian implikoimasta harmoniasta, mutta viisivuotiaat tunnistavat vain sävellajista poikkeavat sävelet.


title: Maggie Simpson

text: Margaret "Maggie" Simpson on kuvitteellinen hahmo animaatiosarjassa "Simpsonit". Hän on yksivuotias tyttövauva ja Simpsonin perheen nuorin lapsi. Maggie ei äärimmäisen harvoja poikkeuksia lukuun ottamatta koskaan puhu, mutta hahmon jokelteluja ääninäyttelee Nancy Cartwright ja joissain varhaisissa jaksoissa myös Yeardley Smith. Maggien tutin imemisäänen on tehnyt sarjan luoja Matt Groening.


title: Maggie Simpson

text: Maggie on Homer ja Marge Simpsonin nuorempi tytär ja Bartin ja Lisan pikkusisko. Maggien vihjaillaan usein olevan vauvaksi huippuälykäs, mutta hän joko salaa kykynsä tai ne jäävät muuten vain muilta perheenjäseniltä huomaamatta tai tajuamatta. Maggie on yksi "Simpsonien" alkuperäisistä hahmoista ja hän on ollut sarjassa mukana jo ensimmäisestä "The Tracey Ullman Show’n" lyhytfilmistä ”Good Night” alkaen. Matt Groening nimesi Maggien siskonsa Margaretin mukaan.


title: Maggie Simpson

text: "Simpsonien" alkutekstijaksossa Maggie kulkee vahingossa läpi kaupan kassan viivakoodilukijasta, jolloin kassan näytössä vilkkuu luku 847,63 dollaria. Tämä viittaa siihen, että lasketun arvion mukaan vauvan vuosittainen elättäminen Yhdysvalloissa maksaa keskimäärin 847,63 dollaria. Alkutekstijakson vuodesta 2009 käytetyssä uudessa versiossa Maggien hinta on 486,52 dollaria.


title: Maggie Simpson

text: Maggie esiintyy päähahmona vuonna 2012 valmistuneessa viisiminuuttisessa lyhytelokuvassa "The Longest Daycare", jota esitettiin myös elokuvateattereissa.


title: Maggie Simpson

text: Maggiella on tähden sakaroita muistuttavat piikikkäät hiukset, samanlaiset kuin Lisalla. Lisan ja Bartin tavoin Maggiella ei ole hiusrajaa, vaan hiukset näyttävät olevan osa päätä. Maggie on yleensä puettu vaaleansiniseen lahkeettomaan potkupukuun ja hänen hiuksissaan on pieni sininen rusetti. Maggie imee aina punaista tuttia, josta ei luovu mistään hinnasta. Maggie ei pysty kävelemään muutamaa askelta pidempään kaatumatta, joten liikkuu pääasiassa konttaamalla. Useimmiten Maggie nähdään yhdessä Margen kanssa.


title: Maggie Simpson

text: Pääasiassa Maggien nähdään tekevän vauvoille tyypillisiä asioita. Hän pitää "Iloiset pikku tontut" -lastenohjelmasta ja Roofi-nimisen laulajan lastenmusiikista. Maggiella on yksi vihollinen, yksikulmakarvainen vauva Gerald. Maggien 1-vuotissyntymäpäivää vietettiin 5. tuotantokauden jaksossa ”Lady Bouvierin rakastaja”. Koska "Simpsoneissa" on liukuva aikajatkumo, Maggie pysyy aina yksivuotiaana. Maggien syntymään johtaneet tapahtumat kerrottiin 6. kauden takaumajaksossa ”Kolmas lapsi”. Sen mukaan Maggie oli Bartin ja Lisan tavoin vahinkolapsi, mutta Homer rakastui häneen niin kovasti, että käyttää työpaikalla pelkästään Maggien valokuvia motivoidakseen itseään jatkamaan. Toisaalta monissa jaksoissa Homer unohtelee, että hänellä on kolmaskin lapsi.


title: Maggie Simpson

text: Maggie on välillä tekemisissä myös perheen ulkopuolisten henkilöiden kanssa. Hän ystävystyi Moe Szyslakin kanssa 14. kauden jaksossa ”Moe lapsenvahtina” ja palautti Montgomery Burnsin rakkaan Bobo-nallen 5. kauden jaksossa ”Kansalainen Burns”.


title: Maggie Simpson

text: Monesti vihjataan, että Maggie on ikäänsä nähden hämmästyttävän älykäs ja lahjakas. Esimerkiksi 4. kauden jaksossa ”Rangaistus” Maggie onnistui ajamaan autoa ja saman kauden jaksossa ”Viettelysten Marge” hän johti päiväkodin vauvat toteuttamaan hyvin monimutkaisen suunnitelman kaappiin lukittujen tuttien vapauttamiseksi. 19. kauden jaksossa ”Rysän päältä” paljastuu, että Maggie pelaa nettipokeria ja Margen tullessa kotiin hän laittaa päälle vauvojen opetussivun. Eräässä jaksossa Maggie myös nauhoittaa keskustelua alakerrasta samalla kun itse nukkuu ylhäällä.


title: Maggie Simpson

text: Maggie osaa jopa käsitellä aseita ja on pelastanut useasti isänsä Homerin hengen. Hän pelasti Homerin hukkumasta 11. kauden jaksossa ”Keilailumestari”, pelasti Homerin mafiajengiltä 13. kauden jaksossa ”Isän poliisitoimi” ampumalla väijyksistä jokaista jengiläistä asekäteen, pelasti Homerin ja Bartin "The Simpsons Movie" -elokuvan lopussa tainnuttamalla tarinan konnan Russ Cargillin pudottamalla ison kiven hänen niskaansa, ja onnistui 19. kauden jaksossa ”Maitojahdista uusiin mahdollisuuksiin” löytämään ja vapauttamaan naapurikaupungissa kellariin vangitun Homerin. Maggie myös paljastui johtaja Burnsia ampuneeksi henkilöksi 6. ja 7. kauden kaksiosaisessa rikosmysteeritarinassa ”Kuka ampui johtajan?”, mutta kyse oli vahingosta ja ase oli Burnsin. Sen sijaan jaksossa ”Isän poliisitoimi” Maggiella oli kätketty kivääri patjansa alla.


title: Maggie Simpson

text: 29. kauden jaksossa ”Bartin painajainen” kerrotaan, että Maggie ei tule koskaan kuolemaan.


title: Maggie Simpson

text: Maggie on puhunut vain muutaman yksittäisen kerran. Hän sanoi ”Good night” ("hyvää yötä") jo ensimmäisessä "The Tracey Ullman Show’n" lyhytfilmissä. Varsinaisissa "Simpsoneissa" hän puhui ensi kerran 4. kauden jakson ”Lisan ensimmäinen sana” lopussa, jossa hän sanoi "daddy" ("isi"). Maggien äänenä oli tuossa jaksossa Elizabeth Taylor. Toisten kuullen Maggie puhui ensi kerran "The Simpsons Movie" -elokuvan lopputekstien aikana, kun hän Simpsonien perheen lähtiessä elokuvateatterista sanoi "sequel?" ("jatko-osa?"). 28. kauden jaksossa ”Ystävät ja perhe” Maggie sanoo perheen riidellessä huudon keskellä "Maggie talk. Maggie talk. No one listen. Maggie never talk again." ("Maggie puhua. Maggie puhua. Kukaan ei kuunnella. Maggie ei koskaan enää puhua."), mutta kukaan ei huomannut. Lisäksi 4. kauden jaksossa ”Isoveli” Maggie röyhtäisee aivan kuin sanoisi ”Bart”, 7. kauden jaksossa ”Huostaanotetut” hän jokelteli Ned Flandersin puhetapaa matkien ”Daddily-doodily” (”isuliini”) ja 20. kauden jaksossa ”Rajansa kaikella” hän toisteli Odgenvillen kaupungin asukkailta oppimaansa sanaa ”ja, ja, ja...”


title: Maggie Simpson

text: Maggie on lisäksi puhunut muutamia kertoja toisten hahmojen kuvitelmissa sekä ”Kauhujen talo” -jaksoissa ja eräissä muissa sarjan normaalista todellisuudesta poikkeavissa jaksoissa. 2. kauden jaksossa ”Kadun kasvatti” Bart kuvittelee Maggien sanovan "on sinun vikasi, etten osaa puhua!" ja 3. kauden jaksossa ”Homerin tuliliemi” Moen kanssa vihoissa oleva Homer kuulee houreissaan Maggien sanovan ”Moe”. Jaksossa ”Kauhujen talo, osa 5” Maggie lausuu matalalla miesäänellä ”This is indeed a disturbing universe” ("Tämä todella on hämmentävä universumi") tapettuaan talonmies Willien kirveellä. Tässä kohtauksessa Maggien äänenä oli James Earl Jones. Jakson ”Kauhujen talo, osa 9” lopussa Maggie lausuu puolestaan avaruusolento Kangin äänellä (ääninäyttelijänä Harry Shearer) lauseet ”Very well, I'll drive!” ("No hyvä on, minä ajan!") ja ”I need blood” ("Tarvitsen verta"). 20. kauden jaksossa ”Täydelliset naiset” Maggie esiintyy Maggie Roarkina Margen kertomassa tarinassa, joka parodioi Ayn Randin romaania "The Fountainhead". Tarinan lopussa Maggie pitää puheen Jodie Fosterin äänellä. 29. kauden jaksossa ”Kauhujen talo, osa 28” Pazuzu-demonin riivaama Maggie puhuu muutamia lauseita Kevin Michael Richardsonin äänellä.


title: Maggie Simpson

text: "Simpsonien" tulevaisuusjaksoissa Maggie nähdään teini-ikäisenä ja aikuisena ja hänen mainitaan olevan hyvin puhelias sekä lahjakas laulaja, mutta hänen ei silti kuulla kertaakaan puhuvan näissä jaksoissa, sillä joku keskeyttää aina hänen puheenvuoronsa ennen kuin hän ehtii sanoa sanaakaan.


title: Maggie Simpson

text: 3. kauden jaksossa ”Velipuolen paluu” Herb-sedän vauvantulkkauslaite tulkkasi muutamia Maggien ääniä normaaliksi puheeksi. 20. kauden jaksossa ”Miljoonan taalan Abe” muut perheenjäsenet nauravat Homerin ilmoitukselle perustaa oma jalkapallojoukkue. Maggien jokeltelu on tässä kohtauksessa poikkeuksellisesti tekstitetty: ”The bald-headed Mama can't succeed!” (suom. "Kalju äiti ei voi onnistua!"). Myös 27. kauden jaksossa ”Viimeinen aski” osa Maggien ja eläinten keskusteluista on tekstitetty.


title: Aranjuez

text: Aranjuez on kaupunki Madridin itsehallintoalueella Espanjassa. Se sijaitsee Tajo- ja Jaramajokien yhtymäkohdassa, 48 kilometriä etelään maan pääkaupungista Madridista. Kaupungin väkiluku vuoden 2016 alussa oli 57 932.


title: Aranjuez

text: Aranjuez on tunnettu erityisesti kuninkaallisesta palatsistaan (Palacio Real), jonka kuningas Filip II rakennutti loma-asunnoksi 1500-luvulla. Myös vehreissä jokilaaksoissa viljeltävät mansikat ovat maankuuluja. Aranjuezin kulttuurimaisema on UNESCOn maailmanperintöluettelon kohde.


title: Aranjuez

text: Aranjuez on tunnettu myös Joaquín Rodrigon kitarakonsertosta "Concierto de Aranjuez", joka on Sibeliuksen viulukonserton ohella esitetyin 1900-luvulla sävelletty konsertto.


title: Arto Merenheimo

text: Arto Pekka Kalervo Merenheimo (s. 1952 Helsinki) on suomalainen kirjailija.


title: Arto Merenheimo

text: Lapsuutensa ja nuoruutensa Merenheimo vietti Helsingin Punavuoressa Viiskulman ja Johanneksen kirkon tienoilla. Merenheimo kävi Helsingin normaalilyseota 1963–1968, ja hän kirjoitti yksityisoppilaana ylioppilaaksi Karjalan yhteiskoulusta vuonna 1973. Merenheimo on koulutukseltaan HuK (tutkielma uskontotieteestä), ja hänellä on opintoja myös teologiasta, filosofiasta, psykologiasta, kotimaisesta kirjallisuudesta, estetiikasta ja valtiotieteistä. Hän on toiminut aiemmin muun muassa opettajana lukiossa, yläasteella ja lastentarhassa, sosiaaliterapeuttina alkoholistiparantolassa, nuoriso-ohjaajana, antikvariaatin myyjänä ja satamatyöntekijänä. Nykyisin hän on vapaa kirjoittaja ja asuu Itä-Helsingissä.


title: Arto Merenheimo

text: Merenheimon esikoisteos "Mike vaan only" (1988) on avainromaani helsinkiläisistä nuorista 1960–1970 luvuilla. Romaani välittää tuntoja rakkauden nälästä, totuuden etsinnästä ja huumeisesta elämänmenosta. "Mike vaan only" antaa myös katsauksen Helsingin eli stadin slangiin. Leo Lipsosen "Vankilaslangin sanakirja" (1990) mainitsee teoksen yhtenä lähteenä.


title: Arto Merenheimo

text: Merenheimon runoteokset ovat kristillisyydellä höystetyn zen-hengen läpitunkemia. Kovan ja kaupallisen kulttuurin vastainen "aktiivinen joutilaisuus" ja rakentava kansalaistottelemattomuus on tyypillistä Merenheimon runoissa. 2000-luvulla tuotantoa on sävyttänyt voimakkaasti myös länsimaiden taloudelliset intressit etusijalle asettavien katsomusten vastaisuus sekä maailmanpoliisiaatteiden kritiikki.


title: Eric Cartman

text: Eric Theodore Cartman on yksi piirrossarja "South Park" in päähahmoista. Hän on poikajoukon lihavin ja muut haukkuvatkin usein häntä läskiksi, joskin hän itse sanoo olevansa vain isoluinen. Tämä rääväsuu on joukon pahin kiroilija ja solvaaja. Sinikeltaisen pipon alla Cartmanilla on vaaleanruskeat hiukset (joissakin jaksoissa mustat).


title: Eric Cartman

text: Cartman on ilkeä, valehteleva ja manipuloiva sosiopaatti, antisemitisti ja rasisti, jonka pyrkimykset ovat aina sairaalloisen itsekkäitä. Cartman on Stanin, Kylen ja Kennyn kaveriporukan neljäs jäsen (vaikka muut pojat eivät aina pidä hänestä), ja useissa jaksoissa hän on sarjan antagonisti.


title: Eric Cartman

text: Cartman on tehnyt monia erikoisia asioita: hän on muun muassa käynyt kotikoulua, huijannut häntä ärsyttäneen pojan syömään vanhempansa, uskonut saaneensa kuukautiset ja tämän seurauksena perustanut kerhon, johon kaikki kuukautiset saaneet pojat ovat päässeet. Hän on myös liittynyt NAMBLA-järjestöön, jonka kaikki jäsenet ovat miehiä, jotka haluaisivat olla "ystäviä" nuorien poikien kanssa (jäsenet paljastuvat lopulta pedofiileiksi), manipuloinut jumala Cthulhun hänen "supersankari"ryhmäänsä ja tämän avulla tuhonnut synagoogia, tuhansia hippejä ja Justin Bieberin faneineen.


title: Eric Cartman

text: Cartman on valittu Yhdysvaltalaisen "Bravo"-tv-kanavan historian sadan parhaimman tv-hahmon listalle. MTV:n sisarkanava VH1 on valinnut Cartmanin kahdensadan parhaimman populaarikulttuuri-ikonin joukkoon.


title: Eric Cartman

text: Cartman on ollut sarjassa mukana alusta alkaen ja on yksi sen suosituimmista hahmoista itsekkyytensä, lennokkaiden lauseittensa, lihavuutensa, ahneutensa ja pilailujensa takia. Cartman on valmis tekemään tavoitteidensa saavuttamiseksi kirjaimellisesti mitä tahansa ja auttaa muita ihmisiä vain, jos siitä on hänelle itselleen hyötyä. Hänen unelmansa on saada miljoona dollaria, mutta hän ei ole koskaan onnistunut siinä lopullisesti.


title: Eric Cartman

text: Cartmanin käytös ja teot ovat ehkä puhuttaneet ihmisiä enemmän kuin mikään muu South Parkissa sarjan alkuajoista lähtien. Cartmanin persoonallisuus on myös sarjan edetessä muuttunut huomattavasti; ensimmäisillä tuotantokausilla hän oli enemmänkin vain ilkeä ja lapsellinen kiusankappale, mutta sittemmin Cartmanista on tullut paljon aggressiivisempi ja sadistisempi. Hän on joissain jaksoissa ehkä jopa psykopaattinen, kuten jaksossa "Kosto elää" ("Scott Tenorman Must Die"), jossa hän tapatti pojan vanhemmat ja syötti heidät pojalle chilissä. Cartman on myös yrittänyt uusia holokaustin.


title: Eric Cartman

text: Cartman on myös tehnyt "parannuksen" jaksossa "Tsst", jossa koulun kuraattori kehottaa Lianea hakemaan apua Cartmanin käytökseen, sillä Cartman oli kytkenyt pojan käsiraudoista kiinni lipputankoon ja kehottanut poikaa sahaamaan jalkansa poikki, koska tämä oli muka saanut myrkytyksen eikä muuten saisi vasta-ainetta myrkytykseen. Cartmanin äiti hakee neuvoa jokaisesta television lastenkoulutusohjelmasta, muun muassa Supernancysta, mutta Cartman saa jokaisen luopumaan yrityksestä. Lopulta Lianne kääntyy Cesar Millanin puoleen. Hän saa Cartmanin koulutettua kunnon pojaksi, mutta koska Liane ei saanut Cesarista itselleen miesystävää kuten toivoi, Liane ryhtyy jälleen hemmottelemaan poikaansa ja Cartmanin itsekeskeinen käytös saa jatkua.


title: Eric Cartman

text: Jaksossa "Nielunrisaongelma" ("Tonsil Trouble") Cartman on HIV-positiivinen, ja koska Kyle pitää tapahtunutta hauskana, hän tartuttaa HI-viruksen Kylelle. Tosin Cartman ei ole läpeensä paha, sillä jaksossa "Major Boobage" Cartman ottaa hoiviinsa kaikki kaupungin kissat, jotka ovat välttyneet kiinnijäämiseltä huumeyksikön ratsioissa kissanvirtsan osoittauduttua huumaavaksi aineeksi. Jakson tapahtumat parodioivat näin juutalaistyttö Anne Frankin "Nuoren tytön päiväkirjaa". Ironisesti Cartman vihaa juutalaisia enemmän kuin kukaan muu South Parkissa.


title: Eric Cartman

text: Cartmanin lempiherkkua ovat Cheesy Poofs -juustonaksut ja yleensäkin kaikki lihottava ruoka. Cartmanin suurimmat idolit ovat Adolf Hitler sekä uudemmissa jaksoissa Mel Gibson. Hän vihaa henkeen ja vereen kansoja ja ryhmiä, joihin ei itse kuulu, eniten hippejä ja juutalaisia (etenkin poikajoukon juutalaista ystäväänsä Kylea).


title: Eric Cartman

text: Merkillepantavaa on, että sarjan muut pojat puhuttelevat Cartmania hänen sukunimellään (poikkeuksena Butters ja Jimmy), vaikka puhuttelevat toisiaan yleensä etunimellä. Hänen äitinsä ja muut aikuiset taas puhuttelevat Cartmania etunimellä Eric.


title: Eric Cartman

text: Cartmanin tunnistaa ehkä parhaiten hänen lihavuudestaan, jossa hän on tullut sukuunsa. Hänellä on kaksoisleuka. Muita mainittavia ulkoisia piirteitä ovat ruskeat housut, punainen takki ja sininen pipo, jossa on keltainen tupsu. Hänen päällään on jossain jaksoissa sininen nallepyjama. Hän ei ole muuttunut sarjan aikana ulkoisesti juuri ollenkaan: vaikka hän on jossain jaksoissa saanut huomattavasti painoa lisää, hän on palautunut aina omaan painoonsa.


title: Eric Cartman

text: Cartmanin äiti on yksinhuoltaja Liane Cartman. Liane hemmottelee poikaansa ja suostuu yleensä aina tämän vaatimuksiin. Joskus (mutta todella harvoin) näkee Lianenkin panevan Ericille hanttiin.


title: Eric Cartman

text: Cartmanilla on lemmikkeinä possu Pörrö () ja kissa Kitty. Pörrö ei ole esiintynyt sitten neljännen tuotantokauden, ja Kittykin varsin harvoin. Cartmanilla on myös hänelle läheisiä pehmoleluja, joista merkittävin on vihreä sammakko Clyde Frog. Cartmanin sukulaisia nähdään jaksoissa "Iloista joulua, Charlie Manson!" ("Merry Christmas Charlie Manson!") ja "Cartmanlandia" (Cartmanland).


title: Eric Cartman

text: Jaksossa "Äiti on vieläkin likainen lumppu" ("Cartman's Mom Is Still a Dirty Slut") kerrottiin, että Cartmanin äiti onkin hänen isänsä, koska on hermafrodiitti. Cartmanin biologisen äidin henkilöllisyys jää arvoitukseksi. Kuitenkin jaksossa "201" paljastetaan, että aiempi totuus olikin ollut vain valhe Ericin suojelemiseksi. Lopulta selviää, että Ericin isä on sama kuin Scott Tenormanilla, jonka vanhemmat Eric tapatti ja valmisti heistä chiliä jaksossa "Scott Tenorman must die". Näin ollen Scott Tenorman on Cartmanin velipuoli ja Cartman tapatti oman isänsä.


title: Ketoosi (tila)

text: Ketoosi on aineenvaihdunnan tila, jossa muiden muassa rasvahapoista muodostettujen ketoaineiden pitoisuus veressä on koholla. Tämä on seurausta ravinnon alhaisesta hiilihydraattien määrästä, mikä voi johtua paastosta, ravinnon puutteesta tai vähähiilihydraattisen ruokavalion noudattamisesta.


title: Ketoosi (tila)

text: Elimistö varastoi syötyä hiilihydraattia glykogeeniksi maksaan ja lihaksiin, joista se on purettavissa energiantuotantoa varten. Lihaksissa olevaa glykogeenia ei voida mainittavasti palauttaa glukoosiksi verenkiertoon vaan glykogeeni käytetään lihasten omaan energiantuotantoon. Lihaskudoksessa olevat varastot tyhjenevät lihasten kulutuksen mukaan. Ilman lisätäydennystä maksan glykogeenivarastot tyhjenevät noin 12–24 tunnin kuluessa, minkä jälkeen elimistön on käytettävä korvaavia energianlähteitä pakollisiin glukoosin tarpeisiin. Ketoaineiden tuotanto myös useimmiten lisääntyy ja johtaa ketoosiin parin vuorokauden kuluessa. Ketoosi on elimistön luontainen keino selviytyä tilapäisen ravinnonpuutteen yli, eikä sitä ole syytä sekoittaa diabeetikolle mahdolliseen, vaaralliseen ketoasidoosiin. Lievää ketoainetuotantoa tapahtuu elimistössä usein ilman erityisruokavalioitakin.


title: Ketoosi (tila)

text: Veren insuliinipitoisuuden laskiessa ja glukagonipitoisuuden noustessa elimistö siirtyy ravintoaineiden varastoinnista varastojen purkuun. Käynnistyy glukoneogeneesi, jossa elimistö alkaa muodostaa glukoosia vapaista aminohapoista sekä rasvojen glyserolista että maitohaposta. Glukoneogeneesin rinnalla käynnistyy tarvittaessa ketogeneesi, joka vähentää glukoosin valmistustarvetta ja näin ollen säästää aminohappoja, mikä on erityisen tärkeää pitkittyneessä ravinnottomuudessa. Pääasiassa maksa (mutta vähäisessä määrin myös muut kudokset kuten munuaisen kuorikerros) alkaa muodostaa vapaista rasvahapoista ketoaineita, joita mm. aivot ja sydänlihas sekä muu lihaksisto kykenevät käyttämään energianlähteenä palauttaen ketoaineet (asetoasetaatti, beeta-hydroksibutyraatti) asetyylikoentsyymi-A:ksi, joka on suoraan käytettävissä oksidatiiviseen energiantuotantoon Krebsin syklin kautta mitokondrioissa aivan samalla tavalla kuin tapahtuu glukoosinpoltonkin aerobinen osuus.


title: Ketoosi (tila)

text: Ketoaineiden tuotto ei paaston alkupäivinä ole voimakasta. Paaston jatkuessa, ts. yleensä 5.–6. paastopäivästä lähtien, ketoottinen tila on voimakkaimmillaan. Ketoosin tunnistaa paastoajalle tyypillisestä, imelänhajuisesta hengityksestä. Ketoainetuotannossa syntyy vähäisiä määriä asetonia, joka vesiliukoisena poistuu mm. ihon ja munuaisten sekä haihtumalla keuhkojen kautta. Ketoosin alkupäivinä ihminen saattaa kokea olonsa hyvin väsyneeksi ja nuutuneeksi, mutta noin viikon kuluttua ketoosin alusta hyvin pirteäksi ja energiseksi. Tämä johtuu siitä, että aivot käyttävät ketoaineita ravintolähteenään mieluummin kuin glukoosia.


title: Ketoosi (tila)

text: Aivojen koko glukoosintarvetta ei voi kuitenkaan korvata ketoaineilla, ja maksa tuottaakin sekä ravinnon että omien varastorasvojensa glyserolista sekä ravinnon aminohapoista glukoosia glukoneogeneesillä. Maksan glukoneogeneesin tuotantokyky riittää kaikkiin elämälle välttämättömiin aina pakollisiin glukoosin tarpeisiin. Mm. punasolut tarvitsevat aina yksinomaan glukoosia energiantarpeisiinsa, koska punasoluissa ei ole mitokondrioita. Glukoosista ne käyttävät yksinomaan anaerobisen osuuden ja palauttavat jäljelle jääneen osan maitohappona edelleen muualla käytettäväksi. Aivot tarvitsevat aina täydellisen ketoaineadaptaationkin jälkeen yleensä vähintään 20–30 % energiantarpeestaan glukoosina. Niillä on yleensä aina valmius käyttää ketoaineita noin 30–40 % energiantarpeestaan. Tiedot vaihtelevat hivenen eri kirjallisuuslähteiden mukaan.


title: Ketoosi (tila)

text: Toisin kuin yleisesti uskotaan, glyserolin ja aminohappojen glukoneogeneesi käytön lisäksi keho pystyy tuottamaan rasvahappojen ketoaineista glukoosia. Ensimmäiset viitteet tästä löydettiin jo 1957. Ketoosissa olevilla ihmisillä glukoosin muodostuminen asetonista todennettiin 1979 radioaktiivisten leimojen avulla. Glukoosin metabolinen reitti rotissa varmistettiin 1986 ja lisäksi 2011 tietokoneanalyysillä löydettiin ihmisistä 22 todennäköistä reittiä, joiden kautta asetonista voi muodostua glukoosia.


title: Ketoosi (tila)

text: Ketogeenisissa ruokavalioissa pyritään hormonitasoja stimuloimalla (vältetään hiilihydraatteja, jotka stimuloivat insuliinin eritystä ja nautitaan proteiineja, jotka stimuloivat glukagonin eritystä ja insuliinin eritystä) pääsemään ketoosiin.


title: Ketoosi (tila)

text: Kuuluisa ja kiistelty Atkinsin dieetti kuuluu ketogeenisiin dieetteihin. Myös monet hyvähiilihydraattiset dieetit, kuten Montignacin dieetti, Heikkilän dieetti sekä South Beach -dieetti, alkavat ketogeenisellä osuudella, jonka jälkeen diettiin aletaan lisätä hyviä, eli hitaasti imeytyviä hiilihydraatteja.


title: Tšetšenian sota

text: Tšetšenian sota voi tarkoittaa ainakin seuraavia asioita:


title: Ein deutsches Requiem

text: Ein deutsches Requiem ("Saksankielinen sielunmessu") opus 45 on Johannes Brahmsin säveltämä teos kuorolle, kahdelle solistille ja orkesterille sekä uruille vuosilta 1863–1869.


title: Ein deutsches Requiem

text: Muista sielunmessuista poiketen teos ei perustu latinankieliseen tekstiin vaan saksankielisiin Martti Lutherin kääntämiin raamatunkohtiin (muutama lause on otettu myös apokryfikirjoista). Vaikka teoksen nimi on sielunmessu, se ei ole hautajaismusiikkia, vaan on se luotu enemmänkin elävien lohduksi kuin kuolleiden muistoksi. Brahms korosti teoksen inhimillistä luonnetta ja jopa vältti käyttämästä suorasti kristinuskoon viittaavia jakeita, vaikka teksti onkin Raamatusta. Tekstin nähdään heijastavan Brahmsin syvällistä raamatuntuntemusta sekä hänen henkilökohtaista uskonelämäänsä, joka tähdensi vapaamuotoista uskonnollisuutta. Teos on luonteeltaan kuoroteokseksi varsin melodinen, pitkiin teemoihin perustuva.


title: Ein deutsches Requiem

text: Brahms oli suunnitellut sielumessun säveltämistä jo kauan, ja usein arvellaan, että Robert Schumannin kuolema vuonna 1856 antoi suunnitelmalle lisäpontta. Schumann ja Brahms olivat olleet läheiset ystävät. Brahms näyttikin valmiin sielunmessunsa partituurin ensimmäiseksi Robertin leskelle Clara Schumannille, joka oli teoksesta erittäin innostunut. Teosta säveltäessään Brahms menetti myös äitinsä.


title: Ein deutsches Requiem

text: Teoksen kolme ensimmäistä osaa esitettiin joulukuussa 1867 Wienissä. Sävellys ei vielä tuolloin saavuttanut mainittavaa menestystä. Seuraavana vuonna teoksen kokonaisesitys (ilman sopraano-osuutta) pitkänäperjantaina Bremenin tuomiokirkossa seuraavana vuonna sai jo enemmän suosiota. Teoksen ensimmäisestä versiosta puuttui sopraano-osuus "Ihr habt nun Traurigkeit", ja Brahms lisäsi sen vuonna 1869. Ensimmäinen lopullisen version esitys oli 18. helmikuuta vuonna 1869 Leipzigssa. Kun teos alkoi saada lopullisena versiona suurta suosiota, se nosti Brahmsin säveltäjänä pian laajemman yleisön tietoisuuteen. Tuolloin Brahms ei ollut vielä säveltänyt ainuttakaan sinfoniaa, ja laajalle yleisölle sielunmessu oli Brahmsin ensimmäinen merkkiteos. "Saksankielistä sielunmessua" esitettiin ensimmäisen kymmenen vuoden aikana jo pelkästään saksankielisissä maissa yli sata kertaa, ja se kuuluu yhä musiikinhistorian suosituimpiin suuriin kuoroteoksiin. Vuonna 1869 Brahms julkaisi teoksesta myös nelikätisen pianosovituksen Lontoon-esitystä varten.


title: Ein deutsches Requiem

text: Baritonisolisti esiintyy kolmannessa ja kuudennessa osassa. Sopraanosoolo on viidennessä osassa. Teos kestää noin 65–75 minuuttia.


title: Ein deutsches Requiem

text: Teoksen tunnetuin levytys, jota monet klassisen musiikin CD-oppaat yhä suosittelevat, on Otto Klempererin vuonna 1962 brittiläisen Filharmonisen kuoron ja orkesterin kanssa tekemä levytys, jossa solisteina ovat Dietrich Fischer-Dieskau ja Elisabeth Schwarzkopf.


title: Maailmansota

text: Maailmansota on sota, joka vaikuttaa ympäri maailmaa useisiin valtioihin useissa maanosissa. Yleensä termillä tarkoitetaan kahta 1900-luvun suurta sotilaallista konfliktia, ensimmäistä (1914–1918) ja toista maailmansotaa (1939–1945). Myös hypoteettisesta kolmannesta maailmansodasta on keskusteltu.


title: Ketonit

text: Ketonit ovat orgaaninen yhdisteryhmä, jonka funktionaalinen- eli toiminnallinen ryhmä on karbonyyliryhmä C=O, jota voidaan kutsua myös ketoryhmäksi. Ketoneissa karbonyyliryhmä on aina hiiliketjun keskellä, eli hiiliatomeja (C) on ketjussa vähintään kolme. Jos kaksoissidoksella hiileen liittynyt happi olisi hiiliketjun reunassa, kyseessä olisi aldehydi.


title: Ketonit

text: Ketonin nimi muodostetaan IUPAC:n sääntöjen mukaan vastaavan hiilivedyn nimestä korvaamalla -"aani"-pääte -"anoni"-päätteellä, esimerkiksi propaani - propanoni ja butaani - butanoni. Hiilien numeroiminen aloitetaan siitä päästä, joka on lähinnä karbonyyliryhmää eli siten että karbonyylihiili saa pienimmän mahdollisen numeron.


title: Ketonit

text: Ketoneita valmistetaan sekundäärisiä alkoholeja hapettamalla.


title: Ketonit

text: R–CHOH–R + O formula_1 R–CO–R


title: Ketonit

text: Karbonyyliryhmä on sp²-hybridisoitunut, geometrialtaan tasokolmio ja siksi melko vapaa paikka hyökkäykselle. Toisaalta elektronegatiivinen happiatomi polarisoi karbonyyliryhmää. (Elektronegatiivisempi happi (O) vetää sidoselektroneja puoleensa. Happi saa negatiivisen osittaisvarauksen ja positiiviseksi jäänyt hiili on siten elektrofiilinen. Näistä syistä ketonit reagoivat nukleofiilien kanssa.


title: Ketonit

text: Pelkistämällä ketoneja tuotteena saadaan sekundäärisiä alkoholeja. Ketonit eivät hapetu heikoissa olosuhteissa ja voimakkaan hapettimen läsnä ollessa hiiliketju katkeaa.


Ketonit


title: Ged

text: Varpushaukka eli Ged on henkilöhahmo Ursula K. LeGuinin "Maameri"-kirjasarjassa. Ged on velho ja elää Maamerellä, joka koostuu erikokoisista saarista.


title: Ged

text: Ensimmäisessä kirjassa "Maameren velho" kerrotaan Gedin lapsuudesta ja nuoruudesta Gont-nimisellä saarella. Hän saa tosinimensä maagi Ogionilta, jonka tosinimi on Aihal. Ged on nuorena Ogionin oppipoikana, mutta myöhemmin Ogion lähettää hänet velhokouluun Rokelle. Siellä Ged vapauttaa pahan hengen, geppethin eli yhden Nimettömistä. Toisessa kirjassa "Atuanin holvihaudat" Ged lähtee etsimään Erreth Akben Rengasta. Matkallaan hän tutustuu Atuanin ylipapittareen Tenariin, ja yhdessä he palauttavat Renkaan Havnoriin, kuninkaiden kaupunkiin, jossa ei ole ollut kuningasta moneen vuosisataan. Kolmannessa kirjassa, "Kaukaisin ranta", Ged ja Lebannen lähtevät tuhoamaan pahaa velhoa Cobia, joka on saanut taikuuden valumaan ulos maailmasta ikuisen elämän toivossa.


title: Ged

text: Neljäs kirja "Tehanu" kertoo taikavoimansa menettäneestä Gedistä ja Tenarista ja heidän ottotyttärestään, joka on lohikäärmeihminen. Viides osa "Toinen tuuli" kertoo Lepästä, kylätaikurista ja hänen unistaan ja siitä miten Ged neuvoo hänet kuningas Lebannenin luokse. Mukana matkalla ovat myös Tenar, Tehanu ja Orm Irian, lohikäärme joka halutessaan ottaa ihmisnaisen hahmon. He yrittävät tuhota kuoleman ja elämän välistä muuria ja vapauttaa kuolleet kirouksestaan. Ged on läsnä vain kirjan alussa ja lopussa.


title: Ged

text: Ged esiintyy myös osassa Le Guinin novellikokoelman "Kertomuksia Maamereltä" novelleissa. "Kertomuksia Maamereltä" käsittelee kaikkea mitä kolmannen kirjan jälkeen on tapahtunut. Mukana on myös novelli "Jäljittäjä". Lisäksi kirjan yhdessä tarinassa kerrotaan Gedistä niinä vuosina, joina hän oli Maameren Arkkimaagi.


title: Metropolitan-ooppera

text: Metropolitan-ooppera () sijaitsee Lincoln Centerissä, New Yorkissa. Se on perustettu huhtikuussa 1880.


title: Metropolitan-ooppera

text: Metropolitan-oopperan nykyisen rakennuksen Lincoln Centerissä on suunnitellut arkkitehti Wallace Harrison. ""New Met"" avattiin 16. syyskuuta 1966 Samuel Barberin oopperan "Antonius ja Kleopatra" ensi-illalla. Oopperataloon mahtuu lähes 4 000 ihmistä eri kerroksiin. Kultainen proskenion on 54' leveä ja 54' korkea. Kultainen damastiesirippu on käsin kirjailtu ja on suurin esirippu maailmassa. Näyttämö on teknisesti nykyaikainen mahdollistaen seitsemän esitystä joka viikko sisältäen neljästä viiteen eri tuotantoa.


title: Metropolitan-ooppera

text: Met lähettää kaikkialla maailmassa kuuluvia suoria radioesityksiä. Ensimmäisesä lähetyksessä 25. joulukuuta 1931 kuultiin säveltäjä Engelbert Humperdinckin ooppera "Hannu ja Kerttu". Kuuluisaa lauantai-iltapäivän lähetystä tuki yhteistyökumppani Texaco 7. joulukuuta 1940 lähtien aina huhtikuuhun 2004 asti. Sen jälkeen lähetyksiä ovat rahoittaneet Toll Brothers ja tarkoitusta varten perustettu säätiö.


title: Metropolitan-ooppera

text: Ensimmäinen Metropolitan-oopperatalo avattiin 22. lokakuuta 1883. Se sijaitsi Broadwayllä 39. ja 40. kadun välillä. Alkuperäisen oopperatalon oli suunnitellut J. Cleaveland Cady. Se tuhoutui tulipalossa 27. elokuuta 1892. Mittavan uudisrakentamisen jälkeen ooppera jatkoi samalla tontilla aina vuoteen 1966 asti, jolloin oopperan toiminnot muuttivat nykyiselle paikalle Lincoln Centeriin. Alkuperäinen rakennus purettiin vuonna 1967, koska se oli muutosten takia menettänyt arvonsa merkittävänä nähtävyytenä.


title: Metropolitan-ooppera

text: Toimintaa ylläpiti Metropolitan Opera Company, ja lahjoitukset olivat olennainen osa sen taloutta. Yksi yhtiön 1900-luvun alkupuolen keskeinen omistaja ja lahjoittaja oli investointipankkiiri Otto Kahn, joka oli yhtiön hallituksen jäsen 1903–1931. Kahn ei asemastaan huolimatta saanut viiteentoista vuoteen katsomosta omaa aitiota. Tämän katsotaan johtuvan Kahnin juutalaisesta, saksalaisesta ja nousukasmaisesta taustasta, jota vakiintuneet rikkaat suvut vieroksuivat.


title: Katanga

text: Katanga on historiallinen kuningaskunta ja entinen maakunta Kongon demokraattisen tasavallan eteläosassa. Sen pääkaupunki oli Lubumbashi. Silloin kun maassa oli 11 maakuntaa, Katangan pinta-ala oli 496 877 neliökilometriä. Vuonna 2005 määriteltiin uusi 26 alueen jako, ja nämä tulivat voimaan vuonna 2015. Katanga jaettiin Ylä-Katangan, Lomamin, Lualaban ja Tanganyikan maakuntiin.


title: Katanga

text: 1600-luvulla Katangaa hallitsivat lubat ja lundat. 1800-luvun lopulla alueelle perustettiin kuningaskunta, joka kuitenkin hajosi vuonna 1891. Vuonna 1960 Katanga julistautui itsenäiseksi valtioksi Belgian tuella johtajanaan Moise Tshombe, mutta vuodesta 1963 alkaen siitä tuli taas osa Kongon demokraattista tasavaltaa. Vuonna 1971 Katangan nimi vaihdettiin Shabaksi. Mobutu Sese Sekon paettua maasta vuonna 1997 maakunnan nimi palautettiin jälleen Katangaksi.


title: Godzilla

text: Godzilla () on kuvitteellinen, mutatoitunut dinosaurus, jonka alkuperä on useimmissa tarinoissa liitetty ydinkokeiden tuottamaan radioaktiiviseen säteilyyn. Hahmon kehitti Tōhō, ja se nähtiin ensimmäisen kerran vuonna 1954 elokuvassa "Godzilla". Lokakuuhun 2010 mennessä Tōhō oli tuottanut kaikkiaan 28 Godzilla-elokuvaa. Elokuvien lisäksi Godzilla on esiintynyt videopeleissä, kirjoissa, sarjakuvissa ja televisiosarjoissa.


title: Godzilla

text: Godzillalle myönnettiin Japanin kansalaisuus vuonna 2015.


title: Godzilla

text: Useimmissa elokuvissa Godzilla taistelee muiden jättiläishirviöiden kanssa, joko niitä vastaan tai liittoutuneena niiden kanssa muita hirviöitä vastaan. Godzilla on otellut muiden muassa Mechagodzillaa, Gigania, Biollantea ja King Kongia vastaan. Jättiläiskoi Mothra ja lentoliskomainen Rodan puolestaan ovat toisinaan otelleet Godzillaa vastaan, toisinaan taas sen rinnalla. Yksi Godzillan pahimmista vihollisista on Spacegodzilla, Destroyah ja King Ghidorah


title: Godzilla

text: Vuonna 1998 TriStar Pictures tuotti "Godzilla"-elokuvan, jossa esiintyy Tōhōn Godzillan sijasta enemmän dinosaurusta muistuttava amerikkalainen Zilla. Toinen amerikkalainen Godzilla-elokuva "Godzilla" sai ensi-iltansa vuonna 2014. Sen tuotti Legendary.


title: Turun katedraalikoulu

text: Turun katedraalikoulu eli Tuomiokirkkokoulu oli kirkon keskiajalla Turussa ylläpitämä katedraalikoulu, joka palveli lähinnä pappien koulutusta. Se oli Suomen ensimmäinen koulu. Koulun perustivat katoliset munkit 1200-luvulla, todennäköisesti vuonna 1276.


title: Turun katedraalikoulu

text: Opetuksesta vastasi alun perin Turun tuomiokapitulin pappi, joka vastasi myös kaupunkiseurakunnan toiminnasta. 1400-luvulla koulumestari vapautettiin seurakuntatyöstä niin että hän saattoi omistautua kokonaan opetustyölle, ja häntä alettiin kutsua koulun rehtoriksi. Koulun tunnetuimpia opettajia oli Mikael Agricola.


title: Turun katedraalikoulu

text: Koulussa opetettiin Raamattua, latinan kielioppia, retoriikkaa ja dialektiikkaa sekä musiikkia ja laulua. Oppiaineet kuuluvat vapaiden taiteiden "triviumiin". Koulu muutettiin vuonna 1630 Turun kymnaasiksi, josta puolestaan tuli vuonna 1640 Turun akatemia.


title: Turun katedraalikoulu

text: "Piae cantiones" -kokoelman julkaisi viipurilainen ylioppilas Theodoricus Petri Rutha Saksassa vuonna 1582. Sen tekstien oikeaoppisuuden tarkasti Turun katedraalikoulun rehtorina toiminut Jacobus Finno. Laulut ovat alkuperältään yleiseurooppalaisia. Joukossa saattaa kuitenkin olla myös jokunen Suomessa syntynyt. Vuonna 1616 Hemminki Maskulainen julkaisi lauluista suomenkielisen, nuotittoman käännöksen "Wanhain Suomen maan Piispain ja Kirkon Esimiesten laulud Christuxesta ja inhimillisen elämän surkeudhesta". Nykypäiviin säilynyt painos on peräisin vasta 1600-luvulta.


title: Turun katedraalikoulu

text: Katedraalikoulun ja sen seuraajien työtavat säilyivät hyvin pitkälti samankaltaisina keskiajalta 1700-luvulle saakka. Opetustilana toimi suuri matalakattoinen sali, joka oli jaettu oppilaiden kesken sen mukaan, miten nämä olivat opinnoissaan edistyneet. Koulusalissa saattoi olla samanaikaisesti jopa 200–300 poikaa. Kuri oli ankara ja opettajalla oli ruumiillista kurittamista varten pamppu käden ulottuvilla. Opetusta kesti tauotta kaksi tai kolmekin tuntia kerrallaan. Koulunkäynti oli epäsäännöllistä ja oppilaita otettiin pitkin lukuvuotta. Oppilaskirjanpitoa ei ollut eivätkä opettajat kiinnittäneet huomiota yksittäisten oppilaiden poissaoloihin. Aivan tavallista olikin, että oppilaita oli poissa koulusta viikkojen, jopa kuukausien ajan. Kukin oppilas kustansi koulunkäyntinsä itse. Katedraalikoulua arvostettiin etenkin siksi, että se tarjosi mahdollisuuden säätykiertoon, jolloin porvarin tai talonpojan poika saattoi kohota pappissäätyyn.


title: Turun katedraalikoulu

text: Tunnettu Turun katedraalikoulua esittävä kuva on monessa suomalaisessa historian oppikirjassa esiintynyt piirros, joka on alun perin julkaistu piispa Olaus Magnuksen teoksessa "Pohjoisten kansojen historia". Kuvassa oppilaat istuvat lattialla, ja ylimpänä korokkeelle asetetussa pulpetissaan on rehtori, joka sekä opettaa omaa ryhmäänsä että valvoo työskentelyä koko opetussalissa. Oppilailla on käsissään enemmän kirjoja kuin tuolloin todellisuudessa oli käytettävissä; kirjat olivat keskiajalla arvokkaita harvinaisuuksia ja oppiminen tapahtui pääasiassa sanelun mukaan. Katedraalikoululla oli tosin oma kirjasto, mutta sen käyttö oli sallittu vain papeille ja opinnoissaan pisimmälle ehtineille pappiskokelaille. Kuvan oppisali on liian suuri Turun katedraalikoulun saliksi. Muutoin piirros kuvaa Turun koulun oloja kuitenkin melko paikkansapitävästi. Piirroksen tekijä on ollut ulkomaalainen, jolla ei ole ollut tarkkoja tietoja Turun katedraalikoulun oloista.


title: Turun katedraalikoulu

text: Katedraalikoulu sijaitsi alun perin tuomiokirkon yhteydessä sen muurissa olleessa rakennuksessa. Akatemiaksi muuttamisen jälkeenkin kaupunkiin jäi silti yhä yliopistoon valmistava katedraalikoulu, josta alettiin vuonna 1641 käyttää triviaalikoulun nimeä. Koulu sai edelleen tilansa tuomiokirkkomuurin rakennuksista, ja loppututkinnon saaneet oppilaat pääsivät suoraan yliopistoon. Vuoden 1752 kartan mukaan koulu sijaitsi tuomiokirkkoa ympäröineessä muurissa kirkon pääsisäänkäynnin vasemmalla puolella. Vuonna 1830 koulu jaettiin ylempään alkeisoppilaitokseen ja lukioon, josta tuli uusi "Turun kymnaasi", aina vuoteen 1872 saakka. Lukiolle osoitettiin uudet tilat Vanhan Suurtorin laidalta. Nykyisin koulun perinteitä jatkaa Katedralskolan i Åbo.


title: Pinta-alus

text: Pinta-alus on alus, jonka liikkuminen on rajoitettu merenpinnalla kulkemiseen.


title: Pinta-alus

text: Käytännössä kaikki nykyiset sotalaivat pois lukien sukellusveneet ovat pinta-aluksia koostaan tai aseituksestaan riippumatta. Pinta-aluksilla pienestä kutterista suureen lentotukialukseen on yhtenevät taktiikat ja asejärjestelmät, jotka poikkeavat vedenalaisten alusten vastaavista.


title: Pinta-alus

text: Pinta-aluksia torjutaan yleisimmin meritorjuntaohjuksilla, tykeillä, merimiinoilla ja torpedoilla.


title: Mitja Tuurala

text: Mitja Tuurala on suomalainen basisti, kosketinsoittaja ja tuottaja, joka on levyttänyt monien artistien kanssa, muun muassa The Cool Sheiks, Pietarin Spektaakkeli, Tuomari Nurmio (Dumari ja Spuget), Raptori, Veeti & The Velvets, J. Karjalainen Electric Sauna ja Sami Saari.


title: Mitja Tuurala

text: Tuurala on myös säveltänyt elokuvamusiikkia ja tehnyt sovituksia, sekä äänittänyt ja tuottanut Eternal Erection-yhtyeen singlen ja CD:n.


title: Mitja Tuurala

text: Hän oli mukana Juha Tapanisen ohjaamassa elokuvassa "Iskelmäprinssi" (1991) laulukilpailujen taustaorkesterissa soittamassa pystybassoa sekä kappaleiden ”Neidon oikut”, ”Cow Cow Boogie” ja ”Kitkat” sovittajana. Viimeksimainitussa hän on myös muusikkona salanimellään Toni Tähti Tiina Isohannin ja Werner Bros. -yhtyeen lisäksi.


title: Riau

text: Riau on provinssi Indonesiassa. Se sijaitsee Sumatran saarella, Malakansalmen rannalla. Riaun naapuriprovinssit ovat Pohjois-Sumatra, Länsi-Sumatra ja Jambi, sekä rannikon Riausaaret. Riausaaret olivat osa Riaun provinssia vuoteen 2004 asti, jolloin niistä tehtiin oma provinssinsa. Provinssin suurin kaupunki ja pääkaupunki on Pekanbaru.


title: Riau

text: Provinssin asukasluku on noin 5 423 000 (vuonna 2010) ja pinta-ala 87 024 neliökilometriä.


title: Riausaaret

text: Riausaaret () on oman provinssinsa muodostava saariryhmä Indonesiassa. Provinssin pinta-ala on 8 202 neliökilometriä ja asukkaita siellä on hieman yli 2 miljoonaa (vuonna 2014).


title: Riausaaret

text: Riausaaret muodostuvat noin 3 000 saaresta. Saaret sijaitsevat Etelä-Kiinan meressä, Malakan niemimaan, Sumatran ja Borneon saarten välissä. Riausaarten provinssin suurimmat saaret ovat Bintan, Batam, Karimun, Anambas ja Natuna. Provinssin pääkaupunki on Bintanin saarella sijaitseva Tanjung Pinang. Riausaaret kuuluivat Riaun provinssiin heinäkuuhun 2004 asti, jolloin niistä päätettiin tehdä oma provinssinsa.


title: Riausaaret

text: Riausaarten provinssi muodostuu neljästä saariryhmästä Sumatran ja Borneon välissä. Riaun saariryhmä sijaitsee Malakan niemimaan kärjessä, Singaporen ja Malesian Johorin osavaltion eteläpuolella. Linggan saariryhmä sijaitsee näistä vielä etelään. Anambassaaret ja Natunasaaret sijaitsevat Etelä-Kiinan merellä, Malakan niemimaan ja Borneon välissä. Yhteensä Riausaarten provinssiin kuuluu noin 3 000 saarta. Suurimmat saaret ovat Bintan ja Batam Singaporensalmen eteläpuolella.


title: Riausaaret

text: Riausaaret olivat 600–1300-luvulla osa Srivijayan valtakuntaa, joka hallitsi laajimmillaan Malakan niemimaata, Sumatraa ja osia Borneosta. Srivijayan valtakunnan hajottua aluetta hallitsivat Majapahit aina 1500-luvulle saakka.


title: Riausaaret

text: 1600-luvulla Riausaarten pohjoispuolella sijaitsevaan Johoren sulttaanikuntaan muutti bugis-siirtolaisia Sulawesin saarelta. Johoren sisäisten kiistojen takia valta maassa siirtyi bugiseille, jotka siirsivät maan hallinnon Riausaarille, Bintaniin. Bugisien ansiosta Johore-Riausta tuli merkittävä gambiirin viljelyalue. Vuonna 1784 hollantilaiset valtasivat Riausaaret ja valtakunta jakautui kahtia.


title: Riausaaret

text: Riausaarten sijainti keskeisellä merireitillä vei alueen keskelle eurooppalaisten siirtomaavaltojen kilpailua Kaakkois-Aasian kaupasta. Malaijien saaristoa hallinneet sulttaanikunnat olivat poliittisesti heikkoja ja eurooppalaiset käyttivät alueen heikkoutta hyväkseen. Brittien ja hollantilaisten välisellä sopimuksella vuonna 1824 britit saivat hallintaansa Singaporen ja Malakan niemimaan ja Hollanti sai hallittavakseen nykyisen Indonesian alueen, mukaan lukien Riausaaret. Samalla murtui alueen poliittinen ja kulttuurillinen yhtenäisyys, joka oli ollut olemassa vuosisatoja ennen eurooppalaisten tuloa.


title: Riausaaret

text: Eurooppalaiset siirtomaavallat vetäytyivät alueelta toisen maailmansodan jälkeen, mutta kulttuurinen sidos Riausaarten ja Malakan niemimaan eteläosien välillä ei palannut, sillä brittien ja hollantilaisten 150 vuotta aiemmin sopima rajalinja jäi voimaan; brittialueista muodostui Malaijan liittovaltio ja hollantilaisten hallitsemista alueista Indonesia.


title: Riausaaret

text: Riausaaret ovat nykyisin keskeinen osa Indonesian, Malesian ja Singaporen vuonna 1989 muodostamaa SIJORI-kasvukolmiota (Singapore–Johor–Riau). Alueen tavoitteena on vahvistaa taloudellista yhteistyötä. Riausaarten provinssiin muodostettiin vapaakauppa-alue vuonna 2009.


title: Keravanjoki

text: Keravanjoki on Vantaanjoen pisin sivujoki, jonka pituus on 65 kilometriä. Keravanjoki alkaa Hyvinkään Ridasjärvestä ja virtaa Hankotien ali Kaukasten kylän kautta Tuusulan Natura-alueen, Keravanjoki-kanjonin, kautta Kellokosken, Järvenpään, Keravan sekä Vantaan koillisten kaupunginosien halki. Joki on Vantaan ja Helsingin rajajokena Tikkurilasta Tammistoon, jossa se yhtyy Vantaanjokeen.


title: Keravanjoki

text: Tavallisia saaliskaloja joessa on hauet, ahvenet ja erilaiset särkikalat. Istutusten ansiosta saaliiksi voi tarttua myös kirjolohi, lohi, taimen ja harjus. Kalastus, myös jokamiehenoikeuksiin kuuluvat onkiminen ja pilkkiminen, on alueella laajalti luvanvaraista etenkin koski- ja virtauspaikoissa.Uudenmaan TE-keskus on määritellyt lohi- ja siikapitoisten vesistöjen koski- ja virtapaikat, joissa jokamiehenoikeuteen perustuva onkiminen ja pilkkiminen on kielletty. Keravanjokeen on siis hankittava erillinen kalastuslupa.


title: Haakon Hyvä

text: Haakon Hyvä (myös Haakon Adalsteninkasvatti, , , n. 920–961) oli Norjan kuninkaana vuosina 934–961 tai mahdollisesti noin 946–961. Hän oli Norjan ensimmäisen kuninkaan Harald Kaunotukan nuorin poika.


title: Haakon Hyvä

text: Haakon oli nuorena Englannin kuningas Athelstanin (Ethelstan) kasvattipoikana. Athelstan tutustutti Haakonin kristinuskoon. Saatuaan tiedon isänsä kuolemasta Haakon varusti sotajoukon ja lähti Norjaan vastustaakseen velipuoltaan Eerik Verikirvestä. Haakon sai taakseen Norjan ylhäisön lupaamalla luopuvansa kuninkaan verotusoikeudesta maaomaisuuteen. Eerik joutui pakenemaan ja asettumaan Britteinsaarille. Eerikin pojat yrittivät vielä saada kruunua tanskalaisten avustuksella, mutta Haakon voitti heidät toistuvasti.


title: Haakon Hyvä

text: Haakon pani alulle useita hallinnollisia uudistuksia. Hän ei kuitenkaan onnistunut käännyttämään norjalaisia kristinuskoon. Haakon kuoli tanskalaisia vastaan käydyssä Fitjarin meritaistelussa vuonna 961.


title: Luettelo suomalaisista punkyhtyeistä

text: Tämä on luettelo suomalaisista punkyhtyeistä ja yhtyeistä, jotka ovat aiemmin soittaneet punk-musiikkia. Luetteloon lisätään yhtyeet, jotka ovat levyttäneet vähintään jonkin omakustanteen, esiintyneet jossakin tai joissa on muuta huomionarvoista. Luettelon ei ole tarkoitus sisältää pelkästään internetissä tai omassa kaveripiirissään musiikkiaan jakelevia yhtyeitä, ellei niiden muunlainen merkittävyys mainintaa puolla.


title: Joseph Kabila

text: Joseph Kabila Kabange (s. 4. kesäkuuta 1971) on Kongon demokraattisen tasavallan presidentti. Hän seurasi virassa isäänsä Laurent-Désiré Kabilaa, joka salamurhattiin tammikuussa 2001.


title: Joseph Kabila

text:
Vuonna 2006 Kabila valittiin presidentiksi maan ensimmäisissä presidentinvaaleissa vuoden 1960 Belgiasta irtaantumisen jälkeen. Toiselle kaudelle hänet valittiin vuonna 2011.
Vuonna 2016 olisi pitänyt pitää vaalit, mutta ne lykättiin vuoteen 2018.


title: Joseph Kabila

text: Joseph Kabila syntyi Hewa Borassa, Fizin alueella Etelä-Kivussa. Hän on kapinallisjohtaja Laurent Kabilan ja Mahanya Sifa Kabilan poika. Äidinkielenään hän puhuu swahilia. Yhtä Kongon valtakielistä, lingalaa hän on puhunut melko puutteellisesti ja hänen ranskassaan on selvä englantilainen korostus. Kabilaa on kuvailtu pohjimmiltaan ujoksi henkilöksi ja häntä pidettiin aluksi nukkehallitsijana.


title: Joseph Kabila

text: Kabila aloitti peruskoulun Fizissä ja päätti sen maanpaossa Dar es Salaamissa Tansaniassa. Hän kävi toisen asteen koulua Mbeyassa. Hän sai sotilaskoulutusta Tansaniassa, Ugandassa ja RPF:n leirillä Ruandassa.


title: Joseph Kabila

text: Vuonna 1996 Kabila liittyi isänsä johtamiin ja Ruandan tukemiin kapinallisjoukkoihin (ADFL) ensimmäisessä Kongon sodassa. ADFL:n voitettua sodan ja Laurent Kabilan noustua presidentiksi Joseph jatkoi opiskelua puolustuskorkeakoulussa Pekingissä.


title: Joseph Kabila

text: Palattuaan Kiinasta vuonna 1998 Kabila sai kenraalimajurin arvon ja hänet nimitettiin armeijan pääesikuntaan. Vuonna 2000 hänet nimitettiin armeijan esikuntapäälliköksi. Tässä asemassa hän oli tärkeimpiä hallituksen joukkojen sotapäälliköitä toisessa Kongon sodassa.


title: Joseph Kabila

text: Kabilasta tuli presidentti 26. tammikuuta 2001, 29-vuotiaana, isänsä salamurhan jälkeen. Häntä pidettiin nuorena ja kokemattomana. Hän otti tehtäväkseen poistaa maasta ulkomaiset joukot ja lopettaa maassa vuosikausia jatkuneen sisällissodan. Vuonna 2002 solmittiin rauhansopimus, joka lopetti Kongon sodan ainakin paperilla. Sopimuksessa Kabila nimitettiin Kongon päämiehenä väliaikaishallituksen johtoon, johon kuului myös kapinallisryhmien ja sekä hallitusta tukevien että vastustavien poliittisten puolueiden edustajia.


title: Joseph Kabila

text: Joulukuussa 2005 Kongossa hyväksyttiin kansanäänestyksellä uusi perustuslaki, jonka mukaan maassa pidettäisiin parlamentti- ja presidentin vaalit seuraavana vuonna. Vaalit pidettiin 30. heinäkuuta 2006. Kabila otti osaa presidentinvaaliin itsenäisenä ehdokkaana vastassaan 32 muuta ehdokasta. Hän sai ensimmäisellä kierroksella 45 prosenttia äänistä. Toiseksi tullut vastaehdokas, varapresidentti ja entinen kapinallisjohtaja Jean-Pierre Bemba sai 20 % äänistä. Kabila voitti vaalien toisen kierroksen 58 prosentin ääniosuudella. Kongon oppositio kritisoi vaaleja paitsi niiden huonojen järjestelyiden takia, mutta myös siksi, että Euroopan unionin kehitysyhteistyökomissaari Louis Michel oli kansainvälisen yhteisön edustajana asettunut avoimesti tukemaan Kabilaa. Kabila oli hänen mukaansa ""Kongon toivo"". Jopa Kongon helluntaiseurakunnat palvelivat Kabilan vaalikampanjaa ja niissä kehotettiin osoittamaan suosiota Jeesukselle ja Kabilalle.


title: Joseph Kabila

text: Kiinan kansantasavalta ja Kabilan hallitus neuvottelivat vuonna 2007 kaksi kuukautta Kongon luonnonvarojen yhteiskäytöstä. Syyskuussa samana vuonna ilmoitettiin, että kolmen kiinalaisen valtionyrityksen ja Kongon välille perustettaisiin yhteisyritys, joka louhisi Kongosta kymmenen miljoonaa tonnia kuparia ja 600 000 tonnia kobolttia. Kongon valtio omistaisi yrityksestä 32% ja Kiina 68%. Vastineeksi kiinalaiset rakentaisivat rautateitä, kestopäällystettyjä maanteitä, sairaaloita, lentokenttiä, poliklinikoita, asuntoja, yliopistoja sekä vesivoimaloita. Kabila oli erittäin iloinen sopimiksen synnystä. Hänen mukaansa ""Ensi kertaa historiassamme Kongon kansa saa vihdoinkin nähdä, mitä hyötyä kaikesta sen kuparista, nikkelistä ja koboltista on!"


title: Joseph Kabila

text: Kabila lupasi kampanjassaan rauhoittaa maan, jossa oli käyty sotaa vuosikymmen. Sodassa oli tapettu viisi miljoonaa ihmistä. ""Kurinpitoa odotettavissa"" sanoi Kabila julkisessa puheessaan ja turvautui maaliskuussa 2007 väkivaltaan. Jean-Pierre Bemballa oli varapresidenttinä ollut oikeus pitää yksitysmiliisiä. Senaattoriksi alennettuna hän kieltäytyi luopumasta siitä. Kabilan joukot avasivat 21. maaliskuuta 2007 Kinshasassa sitä kohti tulen. Tämän seurauksena kaupungin polttoainevarastossa leimahti tulipalo. Kolmensadan, joidenkin arvioiden mukaan viidensadan, ihmisen arvioitiin kuolleen. Bemba pakeni Portugaliin. Tapauksessa oli kyse kahakasta joka vahingossa päättyi väkivaltaan. Kabila ei voinut mitenkään myöntää, että hän ei hallinnut edes eliittijoukkojaan. Kabilaa onkin pidettynä heikkona johtajana, jonka ympärillä on heikkoja instituutioita. Tapahtuma muistutti kongolaisten mielissä Mobutu Sese Sekon ajan verilöylyjä ja presidentin kansansuosio lähti laskuun. Lisäksi hänestä alkoi kiertää kansan suussa huhuja joiden mukaan hän oli kokaiiniriippuvainen ja vietti päivänsä pelaten Nintendoa. Tämän päälle hänen luultiin vielä tulleen ammutuksi.


title: Joseph Kabila

text: Joulukuussa 2008 Kabila antoi Ugandalle ja Ruandalle luvan lähettää joukkojaan maahan. Kolmen maan armeijat hyökkäsivät Itä-Kongossa toimivia FDLR:n hutukapinallisia ja Herran vastarinta-armeijaa vastaan, mikä johti levottomuuksiin ja väkivaltaan alueella. Tutsien Laurent Nkunda saatiin kiinni Ruandassa tammikuussa 2009.


title: Joseph Kabila

text: Tammikuussa 2011, 11 kuukautta ennen seuraavia vaaleja, Kongon parlamentti hyväksyi pikavauhtia valmistellun perustuslain muutoksen, jolla presidentinvaali muutettiin yksivaiheiseksi. Tämän arveltiin suosivan istuvaa presidenttiä vaaleissa. 28. marraskuuta 2011 Kabila valittiin toisella kaudelle. Hän sai 49 % äänistä. Hänen lähin vastaehdokkaansa oli Étienne Tshisekedi, joka sai 32 % äänistä. Tshisekedi tuomitsi vaalin vilpilliseksi ja julistautui lailliseksi presidentiksi.


title: Joseph Kabila

text: Kabila meni naimisiin Olive Lembe di Sitan kanssa 17. kesäkuuta 2006.


title: Luettelo englantilaisista punk-yhtyeistä

text: Tämä on luettelo englantilaisista punk-yhtyeistä.


title: Atonaalisuus

text: Atonaalisuus on termi musiikille, joka eroaa tonaalisten rakenteiden muodostamasta järjestelmästä, kuten duuri- ja molli-sävellajeista, jotka olivat tyypillisiä eurooppalaiselle taidemusiikille 1700- ja 1900-lukujen välillä. Tavallisesti atonaalisuus viittaa vuoden 1900 jälkeisiin sävellyksiin, joissa teoksen rakennetta ei ole järjestetty ensisijaisesti käyttäen tonaalisten keskusten muodostamaa hierarkiaa. Tonaaliset keskukset korvasivat asteittain modaalisen järjestyksen alkaen 1500-luvulta ja kulminoituivat duuri-molli -sävellajeihin 1600- ja 1700-lukujen vaihteessa.


title: Atonaalisuus

text: Kaikkein tunnetuin atonaalisesti säveltävä ryhmä on "Toinen Wienin koulukunta", jonka muodostivat Arnold Schönberg, Alban Berg ja Anton Webern. Myös muut tunnetut säveltäjät, kuten Josef Matthias Hauer, Béla Bartók, Edgar Varese, Aaron Copland, George Antheil, ovat kirjoittaneet atonaaliseksi kutsuttua musiikkia, ja monet perinteiset säveltäjät "flirttailivat atonalisuuden kanssa", kuten Leonard Bernstein asian ilmaisi.


title: Atonaalisuus

text: Vaikka musiikkia ilman tonaalista keskusta olikin kirjoitettu aiemmin, esimerkiksi Franz Lisztin "Bagatelle sans tonalité" vuodelta 1885, termiä "atonaalisuus" alettiin käyttää teoksiin liitettyinä, etenkin Arnold Schönbergiin ja Toiseen Wienin koulukuntaan.


title: Atonaalisuus

text: Koulukunnan musiikki kumpusi klassisen musiikin tonaalisuuden kriisiksi kutsutusta tilasta 1900-luvun alun molemmin puolin. Säveltäjä Ferruccio Busoni kutsui tätä "duuri-molli -järjestelmän loppuunkulumiseksi" ja Schönberg "soinnun kyvyttömyydeksi hallita kaikkia muita". Ensimmäistä vaihetta kutsutaan usein "vapaaksi atonaalisuudeksi" tai "vapaaksi kromaattisuudeksi", ja siihen liittyi tietoinen pyrkimys välttää perinteistä diatonista harmoniaa. Tämän aikakauden töihin lukeutuvat Alban Bergin ooppera "Wozzeck" (1917–1922) ja Schönbergin "Pierrot lunaire" (1912). Ensimmäisen maailmansodan jälkeen alkanutta toista vaihetta havainnollistettiin yrityksillä luoda järjestelmällisiä tapoja säveltää ilman tonaalisuutta. Näistä kuuluisin on 12-säveljärjestelmä (tunnetaan myös nimellä dodekafonia). Tämän aikakauden teoksia ovat Bergin "Lulu" ja "Lyrische Suite", Schönbergin "Pianokonsertto", ooppera "Jakobsleiter" ja lukuisia muita lyhyempiä teoksia, mukaan lukien hänen viimeiset jousikvartettonsa. Schönberg oli järjestelmän suurin uudistaja, mutta hänen oppilaansa Webern alkoi myöhemmin liittää mukaan dynamiikan ja äänenvärin järjestelmän ensisijaiseen sarjaan. Tällöin sarjat eivät enää sisältäneet nuotteja, vaan myös muita musiikin piirteitä. Tämä yhdistettynä "Olivier Messiaen"in parametrisointiin muodosti innoituksen sarjallisuuteen.


title: Atonaalisuus

text: Atonaalisuus muuttui termiksi, jolla halvennettiin musiikkia, jonka soinnut oli järjestetty ilman näkyvää johdonmukaisuutta. Natsi-Saksassa atonaalista (ja muita silloisen hallinnon vihollisten säveltämää) musiikkia vastaan hyökättiin kuvailemalla sitä "bolševistiseksi" ja "rappiotaiteeksi" ("Entartete Musik"). Useiden säveltäjien työt kiellettiin, eikä niitä soitettu julkisesti ennen kuin natsivallan luhistumisen jälkeen. Vastaavasti Neuvostoliitossa valtio määräsi 1930-luvulta lähtien tarkoin minkälaista musiikkia sai tuottaa ja julkaista, eivätkä atonaalisen musiikin säveltäjät saaneet tuotua teoksiaan enää julkisesti esitetyksi.


title: Atonaalisuus

text: Seuraavina vuosina atonaalisuus oli haaste monille säveltäjille - jopa tonaalisempaa musiikkia säveltäneet saivat vaikutteita. Toinen wieniläinen koulukunta ja etenkin dodekafoninen sävellystapa päätyivät avantgardististen säveltäjien "uuden musiikin" perustaksi ja johtivat sarjallisuuteen ja muunlaisiin musikaalisiin kokeiluihin. Näkyvimpiä toisen maailmansodan jälkeisiä tällä tavalla säveltäneitä ovat Pierre Boulez, Karlheinz Stockhausen, Luciano Berio, Krzysztof Penderecki ja Milton Babbitt. Useat säveltäjät, kuten Elliott Carter ja Witold Lutosławski, tekivät atonaalista musiikkia sodan jälkeen, vaikka olivatkin seuranneet muita tyylejä. Schönbergin kuoleman jälkeen Igor Stravinsky alkoi tehdä musiikkia, joka sekoitti tonaalisia ja sarjallisia elementtejä. Tänä aikana tutkittiin ja nimettiin sointukulkuja, jotka välttivät tonaalisia keskuksia. Muodostui musiikin joukkoteoria, joka keskittyi sävelkorkeuden luokkiin ja joukkoihin.


title: Atonaalisuus

text: Atonaalista musiikkia sävelletään yhä, ja useat 1900-luvun loppupuolen atonaaliset säveltäjät ovat yhä elossa ja aktiivisia. Kuitenkin atonaalisen sävellyksen määrä alkoi hiipua 1960-luvulla, jolloin toisaalta aleatorinen ja elektroninen musiikki saivat enemmän huomiota ja toisaalta itämaisesta mystiikasta, modaalisuudesta ja minimalismista vaikutteita saaneet säveltäjät alkoivat tehdä ostinato-kuvioihin perustuvaa musiikkia.


title: Atonaalisuus

text: Termin "atonaalisuus" käyttö on ollut ristiriitainen. Schönberg, jonka musiikkia yleensä käytetään termin määritykseen, vastusti sitä kiivaasti, koska hänen mukaansa "atonaalinen" tarkoitti "ilman säveltä". Joillekin termiin liittyy yhä kielteisiä sivumerkityksiä. Muusikoiden yleisesti käyttämän vitsin mukaan "1900-luvun kaksi suurta virhettä olivat atonaalisuus ja marxismi".


title: Atonaalisuus

text: "Atonaalisuus" kehittyi tietynlaisen epämääräisyyden ympäröimänä, kun sitä käytettiin kuvaamaan laajalti erilaisia sävellyksellisiä lähestymistapoja, jotka erosivat perinteisitä soinnuista ja sointukuluista. Epäselvyyttä on yritetty hälventää käyttämällä atonaalisuuden sijasta termejä kuten "pantonaalisuus", "nontonaalisuus", "vapaatonaalisuus" ja "ilman tonaalista keskusta", mutta nämä eivät ole levinneet laajalle.


title: Atonaalisuus

text: Säveltäjä Anton von Webern, musikologi Robet Fink ja muut ovat ilmaisseet, että kaikki musiikki havaitaan tonaaliseen keskukseen perustavana. Jotkut, kuten Schönberg artikkelissaan dodekafonisesta säveltämisestä, ovat väittäneet, että tonaalisen keskuksen välttäminen tuottaa hienostuneempaa musiikkia, jonka arvostaminen vaatii kuulijalta enemmän. Vaikutusvaltainen kriitikko Theodor Adorno väitti kuitenkin, että jos vain osaa säveltää, pystyy ilmaisemaan mitä tahansa tragediasta hyväntuulisuuteen myös atonaalisesti.


title: Atonaalisuus

text: Jotkut ovat todenneet, että atonaalinen musiikki ei pysty ilmaisemaan laajoja inhimillisiä tunteita sopivalla tavalla. Amiri Barakaa voidaan kääntää sadoille kielille, mutta Beethovenin sinfoniaa ei voida "kääntää" atonaaliseksi vastineekseen. Musiikin kieli ei ole yhtä itsevaltainen kuin normaalien kielten. Atonaalisuuden on jopa sanottu olevan "käsittämätöntä" tai ettei se ole musiikkia lainkaan.


title: Atonaalisuus

text: Historiallisesti tarkasteltuna kummankaan ääripään ennustukset eivät ole toteutuneet. Atonaalisuus ei ole korvannut tonaalisuutta, eikä se ole kadonnut.


title: Atonaalisuus

text: Atonaalisen sävellystyön aloittaminen saattaa vaikuttaa monimutkaiselta johtuen termin epämääräisyydestä ja yleispätevyydestä. George Perle (1962) kertoo, että "dodekafonian estänyt "vapaa" atonaalisuus estää määritelmänsä mukaisesti mahdollisuuden sisäisesti yhtenäiseen, yleisesti käyttökelpoiseen sävellykselliseen menetelmään". Kuitenkin hän tarjoaa esimerkin, tavan säveltää atonaalisia teoksia, dodekafonista menetelmää edeltäneen Anton Webernin sävellyksen, joka ankarasti välttää kaiken tonalisuuteenkin viittaavan, jotta voidaan valita sävelkorkeuksia, jotka eivät edes vihjaa tonaalisuudesta. Tällä tavalla Charles Seeger selitti epäsointuisen kontrapunktin, joka on tapa säveltää atonaalisia kontrapunkteja.